
הכנסת התשע-עשרה
נוסח לא מתוקן

מושב ראשון
<פרוטוקול מס' 68>
מישיבת ועדת הכלכלה
יום שני, ט"ו באב התשע"ג (22 ביולי 2013), שעה 10:00
<סדר היום:>
<תקנות גלי צה"ל שידורי רדיו של צבא הגנה לישראל (שידורי חסות ותשדירי שירות) (תנאים לשידור תשדירים), התשע"ג-2013>
נכחו:

<חברי הוועדה:> 
אבישי ברוורמן – היו"ר
איציק שמולי – מ"מ היו"ר
יעקב אשר

משה זלמן פייגלין

דוד צור

מיכל רוזין

ישראל אייכלר
ישראל חסון
נחמן שי
<מוזמנים:> 
	ירון דקל
	–
	מפקד גל"צ, משרד הביטחון

	איילת ביגר
	–
	יועמ"ש גל"צ, משרד הביטחון

	ישי יודקביץ
	–
	מנהל מחלקה משפטי בכיר לחקיקה, משרד הביטחון

	קרן גונן
	–
	ראש המחלקה כלכלית שיווקית גל"צ, משרד הביטחון

	עמרי גילה
	–
	מתמחה, לשכת יועמ"ש, משרד הביטחון

	ניצן ליבנה
	–
	עו"ד בלשכה המשפטית, משרד התקשורת

	דפנה גלוק
	–
	ייעוץ וחקיקה, משרד המשפטים

	עידית צ'רנוביץ
	–
	סמנכ"ל רדיו, הרשות השניה לטלוויזיה ולרדיו

	גילה ורד
	–
	עוזר יועמ"ש, הרשות השניה לטלוויזיה ולרדיו

	סולי אברמוב
	–
	ראש מערך פרסום ובקרה, רשות השידור

	ד"ר מיקי מירו
	–
	מנהל הרדיו, רשות השידור

	אורי רון
	–
	מנהל שיווק, רשות השידור

	תומר קרני
	–
	לשכה משפטית, רשות השידור

	רון מוסקוביץ
	–
	מנכ"ל, הרשות הלאומית לבטיחות בדרכים

	נעמה הראל
	–
	עוזר מנכ"ל, הרשות הלאומית לבטיחות בדרכים

	עמי רוטמן
	–
	יועמ"ש, הרשות הלאומית לבטיחות בדרכים

	פרופ' אליהו פולק
	–
	יו"ר, האגודה לזכות הציבור לדעת

	נילי בן גיגי
	–
	מנכ"לית, האגודה לזכות הציבור לדעת


<ייעוץ משפטי:>
אתי בנדלר
מירב תורג'מן
<מנהל/ת הוועדה:>
לאה ורון
<רישום פרלמנטרי:>
מוריה אביגד
<תקנות גלי צה"ל שידורי רדיו של צבא הגנה לישראל (שידורי חסות ותשדירי שירות) (תנאים לשידור תשדירים), התשע"ג-2013>
<היו"ר אבישי ברוורמן:>
שלום, אנחנו פותחים את ישיבת ועדת הכלכלה בנושא: תקנות גלי צה"ל שידורי רדיו של צבא הגנה לישראל (שידורי חסות ותשדירי שירות) (תנאים לשידור תשדירים), התשע"ג-2013, פרוטוקול מס' 68. למי שלא נוכח כאן אני מזכיר שהיה לנו דיון יסודי ועמוק בנושא. עו"ד בנדלר לימיני, עו"ד תורג'מן לימינה, הגב' ורון לשמאלי, חבר הכנסת שמולי כאן, חבר הכנסת פייגלין סוף כל סוף נמצא גם איתי, נחמן שי נכנס גם, עכשיו אני מרגיש שאני על בסיס איתן. רבותי, עשינו את הדיון ואישרנו את החוק בהוראת קבע. בנוסף לזה אמרנו שאנחנו נעשה את השינויים בניסוח המתאים של עו"ד בנדלר כדי שבסופו של דבר יהיה חוק אמיתי ונכון ל"גלי צה"ל". היום אנחנו באים רק להעלות את הנושא מבחינה יורידית כדי שאוכל להציגו במליאת הכנסת. אני אבקש מעו"ד בנדלר לומר את דברה.

<אתי בנדלר:>
אני רק אזכיר שהחוק, כפי שאושר בוועדת הכלכלה, הונח על שולחן הכנסת וככל הנראה יתקבל היום בקריאה שנייה ושלישית לאחר שאתה תציג אותו. הישיבה עכשיו נועדה לדון בתקנות מכוח החוק העיקרי כפי שהיה בנוסחו עוד לפני התיקון ומבחינה זו לא השתנה, ואת התקנות כמובן יציג משרד הביטחון. על כל פנים, אלה תקנות שקובעות בעיקר את דרכי הפעולה, המותר והאסור, לגבי פעילות ועדת פיקוח שאנחנו מקווים שתמונה בעתיד הקרוב. נקבל אולי דיווח מנציגי "גלי צה"ל", ממפקד "גלי צה"ל" מעו"ד ישי יודקביץ, איפה עומד העניין הזה. התקנות הן בלי שום קשר, צריכה להיות ועדת פיקוח וצריכות להיות תקנות שיתוו את דרכי הפעולה של ועדת הפעולה בכל הקשור לתשדירי שירות והודעות חסות ב"גלי צה"ל".

<היו"ר אבישי ברוורמן:>
אני מודה לך. אדוני המפקד, אתה פותח?

<ירון דקל:>
אני אומר רק ברשותכם, אדוני יושב-ראש הוועדה וחברי ועדת הכלכלה, מספר משפטים מצומצם לפני שאאפשר לעו"ד ישי יודקביץ להציג את התקנות. מדובר בהחלטה היסטורית של ועדת הכלכלה מכיוון שהתקנות שלפניכם נוסחו כבר לפני שנים ובעצם, אדוני היושב-ראש, אתה כאן עושה דברים שקודמיך אולי הכינו אבל אתה בסופו של דבר מגיע ליישום שלהם. השורה התחתונה היא בעצם הפיקוח. אנחנו כל הזמן מדברים על "גלי צה"ל" כעל תחנה צבאית ציבורית שיש עליה מגבלות, שהיא איננה שחקן בשוק החופשי בדומה לרשות השידור או לתחנות הרדיו האזוריות, והתקנות האלה בעצם קובעות את המותר והאסור, והרבה מאוד אסור, על "גלי צה"ל", ואנחנו מקבלים את זה כיוון ש"גלי צה"ל" היא שונה בנוף התקשורתי שלנו. עצם העובדה שאנחנו משדרים תשדירי שירות וחסות כדי להקל על תקציב מערכת הביטחון, כבר זה חריג. 

התקנות האלה נוסחו על ידי משרד הביטחון, הן מגיעות אליכם אחרי שנערכה התייעצות בין השר הממונה על רשות השידור, חבר הכנסת גלעד ארדן, לבין שר הביטחון ומשרד הביטחון, כשרבות מההמלצות של השר הממונה על רשות השידור התקבלו למיטב ידיעתי על ידי משרד הביטחון, אבל השר ארדן היה מעורב בשם רשות השידור כממונה על רשות השידור. גם בשיחה עם היועצת המשפטית הוותיקה של הוועדה, גם היא, עיניה שזפו את התקנות האלה לא פעם ולא פעמיים.
<היו"ר אבישי ברוורמן:>
אני מניח שזפו והותירו בהן חותם.
<ירון דקל:>
כן, בל ימחה. ולכן אני חושב שזה תנאי חשוב, הכרחי, כדי לאפשר לחוק הזה לצאת לדרך ואני מבקש, אדוני יושב-ראש הוועדה וחברי ועדת הכלכלה, לאשר את התקנות האלה על מנת שנוכל להמשיך בפעולה מסודרת ומוסדרת של העבודה שלנו ב"גלי צה"ל".

<היו"ר אבישי ברוורמן:>
אני מודה לך, מר דקל. מר יודקביץ, בבקשה.

<ישי יודקביץ:>
התקנות בעיקרן עוסקות בפרוצדורה של אישור התשדיר, תהליך ההכנה של התשדיר לשידור. הסעיפים המרכזיים הם כמובן הסעיפים של המותר והאסור בשידור התשדירים, סעיפים 5 ו-6, תשדיר השירות, סעיף 6 מדבר על שידור החסות, סעיפים של אחריות בעלי התשדיר, אחריות התחנה, וסעיף 1 שעוסק בסדרי העבודה של ועדת הפיקוח על התשדירים. אני מקווה שהוועדה תמונה בחודש הקרוב, זה תלוי בשני השרים, אני מקווה שהיא תמונה בחודש הקרוב, עושים מאמצים בעניין הזה.
<היו"ר אבישי ברוורמן:>
אתה יודע שתקוות זה לא תוכנית עבודה.

<ישי יודקביץ:>
אני יודע שתקוות זה לא תוכנית עבודה מאחר וידי במעל אז אני מניח - - -
<היו"ר אבישי ברוורמן:>
שאתה תזרז את זה כדי שנגיע לראש השנה ולא נשתמש במשפט שירון דקל היה משתמש כשהיה פעם שדרן "אחרי החגים".

<ישי יודקביץ:>
לא, זה לא יהיה.

<ירון דקל:>
יש הרבה חגים, אדוני היושב-ראש.
<אתי בנדלר:>
אדוני, משנת 2005 היו הרבה "אחרי חגים", מאז שהחוק התקבל והיה צריך למנות את ועדת הפיקוח ולהתקין את התקנות.
<היו"ר אבישי ברוורמן:>
אז אנחנו רושמים שזה יהיה לפני החגים ואז לאמירה הזו יש משמעות, אדוני המפקד, תודה. אנחנו יכולים להתקדם, ישי?
<ישי יודקביץ:>
אני מציע שנתחיל לקרוא פשוט את התקנות.
<לאה ורון:>
רגע, יש כמה אנשים שנרשמו להערות כלליות לתקנות.
<היו"ר אבישי ברוורמן:>
יש לנו הערות כלליות לפני זה. עו"ד, תומר קרני מרשות השידור, הלשכה המשפטית, בבקשה.

<תומר קרני:>
ההערות שלי הן דווקא פרטניות לגבי ניסוחים.
<היו"ר אבישי ברוורמן:>
אוקיי, אני מודה לך.

<לאה ורון:>
וגם של ד"ר מיקי מירו?

<היו"ר אבישי ברוורמן:>
גם פרטניות, מיקי?

<מיקי מירו:>
לא, אני רוצה להעיר הערה כללית על רקע כל מה שאנחנו שומעים על רשות השידור, כן סוגרים, לא סוגרים. הרבה עובדים עומדים רועדים, לא יודעים מה יקרה להם, וזה מצב שהוא קצת לא נורמלי שרשות ציבורית כזו מאוימת, ותחנה צבאית, עכשיו הכנסת דנה בזה. לא שאני לא רוצה לעזור אבל אני חושב שהמצב, אם אני מסתכל רגע - - -
<היו"ר אבישי ברוורמן:>
מיקי, אתה מציע שאנחנו נפקיע את רשות השידור מהשירות הציבורי ונבנה אותה בתור תחנה תחרותית או גוף תחרותי בתוך משרד הביטחון?
<מיקי מירו:>
ברור שלא.

<היו"ר אבישי ברוורמן:>
ואז יבוא לציון גואל, יכול להיות.

<מיקי מירו:>
כנראה שזאת השיטה, אני לא יודע.

<היו"ר אבישי ברוורמן:>
כי אני מסכים עם רוח הדברים שלך. אי אפשר כל יום להגיד יש רפורמה, ואחרי שיושבים השרים אין רפורמה. אני חושב על כל העובדים כל הזמן. היה פעם שחקן קולנוע יהודי שהוא עדיין חי, מאוד מאוד מוצלח, שמו אלי וולך, הוא אמר: "If you want to shoot - Shoot. Don't talk".
<מיקי מירו:>
"הטוב, הרע והמכוער".

<היו"ר אבישי ברוורמן:>
נכון, אתה זוכר את אלי? אני מסכים לקבל את הערתך. פרופ' אלי פולק, יושב-ראש האגודה לזכות הציבור לדעת, בקצרה.  

<אליהו פולק:>
בוקר טוב. שתי הערות: אני חושב שהחוק כפי שהוא הוא מאוד דרקוני. כשחושבים על חופש ביטוי במדינה מודרנית, ולא כפי שזה היה לפני 50 שנה, יש פה המון המון דברים שאני לא חושב שמקומם בתקופה הזאת. אני גם חושב שחלקם נועדו בפני ערכאות משפטיות.

<היו"ר אבישי ברוורמן:>
אז, פרופ' פולק, בזמן קריאת הסעיפים תהיה לך זכות דיבור.

<אליהו פולק:>
אני אתייחס אבל רציתי להגיד את זה כהערה כללית. הערה שניה שהיא לא כל כך כללית, יש דבר שמאוד חסר בחוק הזה וזה שימור של השפה העברית בפרסומות.
<היו"ר אבישי ברוורמן:>
אני מציע שיחד אתי, פרופ' פולק, תיאבק שגם האנשים שמופיעים בכנסת, כל חברי הכנסת, ידברו עברית צחה. בדבר הזה נתחיל לפני שאנחנו משפרים את היתר. תודה. 
<אליהו פולק:>
אני חושב שאילו היו מדברים עברית צחה ברדיו ובטלוויזיה חלקם היו מדברים גם כאן עברית צחה.
<היו"ר אבישי ברוורמן:>
בשביל זה אנחנו צריכים פטיש 3 קילו. רבותי, אני רואה אם כך שאנחנו עוברים להקראה, מי היום הקריינית או הקריין? מר יודקביץ?

<ישי יודקביץ:>
אין לי בעיה.

<היו"ר אבישי ברוורמן:>
בבקשה.

<לאה ורון:>
אולי רק נתיישר כולם לגבי איזה נוסח מוצג כאן?
<ישי יודקביץ:>
אנחנו מדברים על הנוסח שהונח על שולחן הוועדה, שנקרא 21.07.2013. זה נוסח שנעשה לאחר שעשינו שיחה וישיבה לאחר מכן עם היועצת המשפטית של הוועדה. 
<היו"ר אבישי ברוורמן:>
אנחנו צריכים להיות מסונכרנים. חבר הכנסת שמולי, יש לך את החומר? הכי חשוב. חבר הכנסת שי לא צריך כי הוא יודע את זה בעל פה עוד מהתקופה ההיא.

<נחמן שי:>
אצלי, אני לא רוצה להגיד, לא היו שום כללים, שום תקנות, זה היה פרוע לחלוטין. 
<היו"ר אבישי ברוורמן:>
אתה רואה את ההבדל? ירון, באיזה דרגה אתה? אתה לא בדרגה.

<ירון דקל:>
אני אזרח עובד צה"ל.
<היו"ר אבישי ברוורמן:>
והוא היה תת אלוף.  אתה מבין את הנקודה? אם היית תת אלוף לא היית צריך תקנות.
<ירון דקל:>
נכון, הכול איש הישר בעיניו יעשה, אבל בזכותו אנחנו כאן.
<היו"ר אבישי ברוורמן:>
איש ה"שי" בעיניו יעשה. אוקיי, מר יודקביץ.
<ישי יודקביץ:>
"תקנות גלי-צה"ל – שידורי רדיו של צבא הגנה לישראל (שידורי חסות ותשדירי שירות)  (תנאים לשידור תשדירים), התשע"ג– 2013
	בתוקף סמכותי  לפי סעיפים 4, 5(ג) ו-8(ג) לחוק גלי-צה"ל - שידורי רדיו של צבא ההגנה לישראל (שידורי חסות ותשדירי שירות) ( הוראת שעה), התשס"ה – 2005 (להלן-"החוק"), בהתייעצות עם השר הממונה על ביצוע חוק רשות השידור ועם הוועדה שהקימה מועצת רשות השידור לפי סעיף 21ג לחוק רשות השידור, ובאישור ועדת הכלכלה של הכנסת, אני מתקין תקנות אלה:"


כאן יש לנו בעיה עם תקופת המעבר שנמצאת רשות השידור, זה משהו טכני שלא הצלחנו להתגבר עליו. אני אסביר מה הבעיה: יש ועדת פיקוח, ועדת "גלי צה"ל" היום משמשת כוועדה שעמה מתייעצים בין השאר להתקנת התקנות הללו. הוועדה הוקמה מכוח סעיף 12 לחוק רשות השידור הקודם, לפני התיקון הגדול שנעשה ב-2012, שקובע שמליאת רשות השידור תקים ועדות, תפעל באמצעות ועדות וכיוצא באלה. מכוח זה הקימו את ועדת "גלי צה"ל", ועדת רדיו של רשות השידור. הסעיף הוחלף בתיקון הרפורמה הגדול של 2012 בחוק רשות השידור ואנחנו חושבים שהסעיף הנכון היום זה סעיף 21ג לחוק רשות השידור שקובע שמועצת רשות השידור זה הגוף שיחליף את מליאת רשות השידור. היא מקימה ועדות – סעיף שקובע על הקמת ועדות של מועצת רשות השידור – ולכן החלטנו שזה הסעיף הנכון אבל, היועצת המשפטית, אנחנו פתוחים לכל הצעה שתהיה.
<תומר קרני:>
אפשר רק לחדד?

<היו"ר אבישי ברוורמן:>
בבקשה, מר קרני.

<תומר קרני:>
זה נכון שבתיקון לחוק רשות השידור מאפריל שנה שעברה הוחלט שהגוף המפקח על רשות השידור יהיה המועצה ויחליף את המליאה והוועד המנהל, עם זאת, ניתנו שם שנתיים להקמת ומינוי המועצה הראשונה. עד היום עוד לא הוקמה מועצה ובתקופת המעבר של השנתיים האלה המליאה והוועד המנהל ממשיכים לקיים את תפקידיהם כקודם. זאת הוראת מעבר בחוק לתקופת המעבר הזו של שנתיים. בפועל ההיוועצות כאן, ככל שהיתה, היתה מול ועדת "גלי צה"ל" שמונתה על-ידי מליאת רשות השידור. זו העובדה, היא לא מונתה על-ידי המועצה.
<ישי יודקביץ:>
מה אתה מציע מבחינת הסעיף?
<היו"ר אבישי ברוורמן:>
תמיד תציעו לנו תיקונים.
<אתי בנדלר:>
זאת ועוד, החוק קבע שלצורך התקנת התקנות האלה יש להיוועץ עם ועדת הפיקוח שעדיין לא הוקמה, אותה ועדת פיקוח שדיברנו עליה. אבל יש הוראת מעבר בחוק "גלי צה"ל" שאומרת: כל עוד לא מונתה ועדת הפיקוח לפי הוראת סעיף 5 יקבע השר את התקנות לפי סעיף 4 בהתייעצות עם השר הממונה על חוק רשות השידור ועם הוועדה שהקימה מליאת רשות השידור לפי סעיף 12(ג) לחוק רשות השידור. מדובר כאן על סעיף 12(ג) לחוק רשות השידור בנוסחו לפני התיקון הגדול, לפני שעיגן חלק מהרפורמה בחוק. 
<נחמן שי:>
רפורמה זיכרונה לברכה, כדאי לומר.
<אתי בנדלר:>
אני עדיין לא יודעת לומר.

<היו"ר אבישי ברוורמן:>
לא, על רפורמות לא אומרים "זיכרונה לברכה", רק על בני אדם וצדיקים.
<אתי בנדלר:>
אגב, אז אם כבר אומרים זכרה ולא זיכרונה אבל לא נורא. הסעיף המקביל לסעיף 12(ג) הוא סעיף 8(ג), שאומר שסדרי הפיקוח על התוכניות הלא צבאיות של "גלי צה"ל" יקבעו במסגרת הכללים שהוועד המנהל מוסמך לקבעם על פי סעיף 33. זאת אומרת, זו אותה ועדה שמונתה לפיקוח על התוכניות הלא צבאיות של "גלי צה"ל". ולכן מה שצריכים לכתוב: לפי סעיף 48(ג), ולא לתקן, להשאיר: ועם הוועדה שהקימה מליאת רשות השידור לפי סעיף 48(ג).
<היו"ר אבישי ברוורמן:>
מר יודקביץ, מקובל עליך?

<ישי יודקביץ:>
מקובלת עלינו כל הצעה.

<היו"ר אבישי ברוורמן:>
תודה. האישור יהיה על כולם?

<אתי בנדלר:>
אין צורך לאשר זאת.
<ישי יודקביץ:>
	"הגדרות
	1. 
	בתקנות אלה-

	
	
	"בעל תשדיר" – גורם המבקש לשדר תשדיר;

	
	
	"דיני הזכויות" -  חוק זכות יוצרים, התשס"ח-2007, פקודת זכויות יוצרים- 1924 וחוק זכויות מבצעים ומשדרים, התשמ"ד - 1984.

	
	
	"ועדת הפיקוח"  - הועדה המתמנה לפי סעיף 5(א) לחוק; 

	
	
	"הפרקליט הצבאי הראשי" ו"מפקד גלי צה"ל"– לרבות מי שכל אחד מאלה הסמיך לעניין תקנות אלה;

	
	
	"פקודות הצבא" – כהגדרתן בחוק השיפוט הצבאי, התשט"ו-1955;

	
	
	"קדימון"- כהגדרתו בסעיף 4(ב) לחוק;

	
	
	"תשדיר" - שידור חסות  או תשדיר שירות כהגדרתם בחוק;

	בקשה לשידור תשדיר בגלי-צה"ל
	2. 
	בעל תשדיר המבקש לשדר תשדיר בגלי-צה"ל יגיש למפקד גלי צה"ל  בקשה בכתב בצירוף תמליל התשדיר המבוקש מועד השידור המבוקש, אורך התשדיר ומספר השידורים של התשדיר המבוקש על ידו; הבקשה תוגש שבעה ימים לפחות לפני מועד השידור המבוקש." 



<אתי בנדלר:>
אני מציעה שתסביר את זה.

<ישי יודקביץ:>
כאן מפורטת פרוצדורה של הגשת הבקשה לתשדיר. אנחנו חשבנו בעצה אחת עם היועצת המשפטית של הוועדה שכדאי גם להגדיר לוחות זמנים כדי לאפשר גם לתחנה וגם לבעל התשדיר דיאלוג לפני מועד שידור התשדיר, לכן קבענו 7 ימים לפני מועד שידור התשדיר.
<משה זלמן פייגלין:>
מה ההבדל בין זה לבין פרסומת רגילה?
<מיקי מירו:>
זה אותו דבר.

<ישי יודקביץ:>
ההגדרה בחוק קובעת שאין השוואה איכותית בין מוצרים, זה ההבדל בין פרסומות לבין תשדיר שירות. תשדיר שירות זה כמו לוח הודעות שמודיע על שירות מסוים, על תוכנית מסוימת אבל היא לא משווה בין טלוויזיות והיא לא משווה בין מכוניות. 
<משה זלמן פייגלין:>
אם אני רוצה למכור מכוניות, אני יכול? 
<היו"ר אבישי ברוורמן:>
מר יודקביץ, חבר הכנסת פייגלין שואל אותך שאלת תם, בבקשה.
<משה זלמן פייגלין:>
אני עכשיו יבואן של מכוניות, אני אוכל לפרסם ב"גלי צה"ל"?
<ישי יודקביץ:>
לא כתשדיר שירות אלא כשידור חסות. שידור חסות זה שידור שבתחילתו - - -
<משה זלמן פייגלין:>
הכוונה שלי היא שידעו שאני מוכר מכוניות.
<היו"ר אבישי ברוורמן:>
פייגלין רוצה למכור עכשיו.
<ישי יודקביץ:>
הוא יכול שידור חסות. 

<היו"ר אבישי ברוורמן:>
משה, אני מבקש רק מכוניות משומשות, אנחנו ברפורמת הרכב.
<משה זלמן פייגלין:>
פייגלין מכוניות לא גרמניות.
<ישי יודקביץ:>
פייגלין מכוניות לא גרמניות בע"מ המשווקת מכוניות "פורד", בסדר? משהו כזה. זה דבר שנקרא שידור חסות.

<ירון דקל:>
10 שניות.

<משה זלמן פייגלין:>
אני מקבל 10 שניות?

<ירון דקל:>
בלבד.

<ישי יודקביץ:>
10 שניות בערך מתחילתו של המשדר בדרך כלל או סופו.

<משה זלמן פייגלין:>
ומה זה פרסומת?

<ירון דקל:>
אין פרסומת, יש תשדיר שירות של מלכ"רים ומוסדות חינוך ויחידות צה"ל.
<ישי יודקביץ:>
אני רוצה להקריא לפרוטוקול את ההגדרה של שידור חסות מהחוק הראשי.
<לאה ורון:>
אתה מקריא לחברי הכנסת, זה ירשם בפרוטוקול.

<משה זלמן פייגלין:>
תענה לי בלשון בני אדם, אני רוצה להבין מה ההבדל בין זה לפרסומת.

<היו"ר אבישי ברוורמן:>
ישי, תקשיב רגע, הוא לא שואל את ההגדרה היורידית. אתה יודע, היתה פעם פרסומת כשירון דקל היה נדמה לי בארצות הברית לבירה: You can call me Ray", You can call me Jay", בסוף שותים את הבירה, אתה לא חושב על איך קוראים לה. הוא רוצה להבין מה זה הנושא הזה, הוא מבחינתו קורא לזה פרסומות, אתה אומר שזו לא פרסומת. נכון, זאת השאלה?
<ישי יודקביץ:>
החוק מדבר שזה יהיה למעט תיאור איכותי או השוואתי של מוצר. היועצת המשפטי של "גלי צה"ל", איילת ביגר, יכולה לפרט את היומיום שלה ודוגמאות.
<איילת ביגר:>
אני אפרט כי אני מאשרת מראש כל שידור של תשדיר שירות או הודעת חסות. ככלל החוק באמת, כמו שישי אמר, מגדיר מהי חסות. חסות היא ללא תיאור איכותי או השוואתי. לצורך העניין פרסומת או פרסומת מסחרית היא כל דבר שמקדם את בעל התשדיר או בעל הפרסומת, מי שרוצה לפרסם. בחסות ב"גלי צה"ל" אתה לא תוכל להגיד שסוכנות המכוניות שלך היא הכי טובה או שמציעה מחירים אטרקטיביים.
<נחמן שי:>
אי אפשר לשבח את המוצר.
<איילת ביגר:>
בכל צורה שהיא לא ניתן לשבח.
<משה זלמן פייגלין:>
במילים אחרות, זו פרסומת לעצם קיומך ולא למה שאתה מוכר.
<ירון דקל:>
בדיוק.

<איילת ביגר:>
בדיוק, זו לא פרסומות, זה יותר פרסום.
<ירון דקל:>
גם למה שאתה מוכר.

<נילי בן גיגי:>
אבל כבר היה: התוכנית בחסות "האח הגדול" המשודרת מדי יום "איקס" בשעה "וואי" ב"ערוץ 10".
<איילת ביגר:>
מותר להגיד שמות של מוצרים של נותן החסות והמאפיינים העיקריים.

<היו"ר אבישי ברוורמן:>
רבותי, אני מבקש, סליחה שם באגף הימני, כרגע רק האגף השמאלי מדבר.

<משה זלמן פייגלין:>
אני מבקש במסגרת ההבהרה, בעצם למה לא?
<ירון דקל:>
למה לא פרסומת?

<ישי יודקביץ:>
למה אנחנו לא רוצים פרסומת?
<משה זלמן פייגלין:>
אם כבר מותר לכם, אם כבר סיכמנו שמותר לכם לפרסם את קיומו של הסוחר, של העסק? אגב, מה שפרסומות עושות בדרך כלל זה הגברת התודעה לקיום, באחוזים קטנים מאוד הם נכנסות לרזולוציה של מה בדיוק יש לו.
<היו"ר אבישי ברוורמן:>
ומכניסות לסבלימינל שאם אתה שותה "קוקה קולה" אז אתה תסתובב עם נשים יפהפיות ואתה תהיה אלוף העולם בריצה.
<משה זלמן פייגלין:>
אבל אני הולך אתכם הלאה, בעצם למה עשיתם את ההפרדה הזאת? מה אכפת לכם עכשיו ש"גלי צה"ל" תפרסם כמו כולם?
<אתי בנדלר:>
אולי מותר לי לענות על זה?

<היו"ר אבישי ברוורמן:>
עו"ד בנדלר רוצה מניסיונה להגיב.

<אתי בנדלר:>
אני פשוט – איך אדוני אמר? הזיכרון הארגוני.
<משה זלמן פייגלין:>
במילים אחרות, מה המשחק הזה?

<היו"ר אבישי ברוורמן:>
אני מאוד אוהב את השאלות שלך.
<אתי בנדלר:>
ובכן, כשוועדת הכלכלה הכינה את הצעת החוק בזמנו, בסוף 2004-תחילת 2005, אם אינני טועה, לקריאה השנייה והשלישית, מדובר בהצעת חוק ממשלתית שהתקבלה בקריאה ראשונה, דנו ארוכות ועיקר הדגש היה בדיונים על ההגדרות של שידור חסות ושל תשדיר שירות. כל חברי הוועדה אז היו מאוחדים בדרישה שלא לאפשר פרסומות בהיקף וכפי שמקובל ברדיו המסחרי, בתחנות הרדיו האזוריות שחיות על פרסומות, זה הבסיס לקיומן, ואפילו לא בהיקף שמותר לרשות השידור לפרסם בשידורה. 
היו לכך מספר נימוקים: אל"ף, חשבו שתחנה צה"לית צריכה להיות מוגבלת מבחינת המסרים והיקף הפרסומות שהיא מעבירה לציבור. דבר שני, להגביל את היקף התחרות שלה או התחרות שלה עם גורמים אחרים, בעיקר שמדובר בתחנה ששייכת למדינה שאמורה להיות מתוקצבת מתקציב משרד הביטחון, ונשאלה בכלל השאלה האם יש מקום לתקציב מפרסומות חוץ ממשלתי לתחנה צה"לית כי יש כאן בכל זאת איזשהו מצב א-נורמלי בעניין הזה. הפשרה שהיתה היא שההגדרות כפי שהובאו בהצעת החוק צומצמו ככל הניתן וכך זה נקבע בחוק. החוק כיום קובע את ההגדרה מהו שידור חסות ומהו תשדיר שירות, כשהכוונה היתה לא לאפשר בכל מקרה תיאור איכותי או השוואתי של מוצרים לעומת מוצרים אחרים. 
<נחמן שי:>
ב"קול ישראל" מותר.

<אתי בנדלר:>
ב"קול ישראל" מותר. ההגדרות האלה קבועות בחוק ולכן אין להם בכלל שיקול דעת אם להתיר את זה או לא. 
<היו"ר אבישי ברוורמן:>
רק תוסיפי – כי אני אוהב את הראש של חבר הכנסת פייגלין. חבר הכנסת פייגלין, אל תפרש את זה שחס וחלילה אני לא תומך בשתי מדינות לשני עמים אבל אני אומר, אם זה נראה כמו ברווז והולך כמו ברווז ומגעגע כמו ברווז, זה ברווז.
<אתי בנדלר:>
אז לא, אז הוא לא מגעגע כמו ברווז, זה בדיוק העניין. 
<משה זלמן פייגלין:>
זה ברווז שמצדיע.
<אתי בנדלר:>
המקום היחידי שיש לו קרקורים מסוימים לאותו ברווז זה בסוג מסוים של תשדירי שירות כי יש 3 סוגים של תשדירי שירות והסוג השלישי הוא תשדיר הנותן מידע בנוגע למבצעים והטבות ייחודיים המיועדים למי שנמנים על הכוחות הסדירים של צבא ההגנה לישראל בשירות חובה ובשירות קבע ולגמלאי כוחות הביטחון, ובלבד שאין פה תיאור, התיאור האיכותי או ההשוואתי. 
<מיקי מירו:>
ואז זה יכול להיות מבצע של מכוניות.
<אתי בנדלר:>
ואז אומרים שזה סוג של פרצה כאן. 

<נילי בן גיגי:>
וגם אנשים שהם לא חיילים בטעות ישמעו את זה.
<מירב תורג'מן:>
אבל הם לא יכולים לקבל את ההטבה, היא לא מופנית אליהם.
<מיקי מירו:>
זו אפליה, זה לא פייר.

<היו"ר אבישי ברוורמן:>
כמה חברים יש ב"צוות" וב"חבר" ביחד? כמה חברים יש?

<ירון דקל:>
עשרות אלפים.
<היו"ר אבישי ברוורמן:>
עשרות אלפים, אז להם מותר לפרסם.
<אתי בנדלר:>
בהנחה שמדובר במבצעים והטבות ייחודיים.
<ישי יודקביץ:>
עבורם, נכון. זה מבצעי דיור, אומנם זה באמת מבצעי דיור ומבצעי תיירות ודברים כאלה אבל הם מוכוונים לאוכלוסייה הזאת.

<היו"ר אבישי ברוורמן:>
רבותי, את המהפכה הגדולה אנחנו לא נעשה פה היום אבל, תאמינו לי, במקרה הזה רוחי כרוח פייגלין. אומרים: זה לא פרסומות, זה חצי פרסומות – זה יורידי. אם זה פרסומת זה פרסומת. אבל לא נפתור את זה היום לצערי.
<אתי בנדלר:>
זה לא עניין יורידי, הנוסח נתן ביטוי להחלטת חברי הכנסת, לעקרונות שחברי הכנסת קבעו.
<היו"ר אבישי ברוורמן:>
הנוסח, הבנתי. אני מקבל, אני רק אומר שאפשר תמיד לסובב את הגלגל, שאומרים פתאום: אנחנו מטעם הדבר הזה ומכניסים לך את כל הסבלימינל, אז לכן יבוא היום ונעשה את זה בלי כל ההתחכמויות האלה, כרגע עוד לא הגיע היום.
<ירון דקל:>
אני רק רוצה להדגיש, אדוני היושב-ראש, דברים שאמרתי באחת בישיבות הקודמות, שתשדירי החסות הם בסך הכול כ-15% מהתשדירים ב"גלי צה"ל". 85%, חבר הכנסת פייגלין, ממה שאתה שומע זה מוסדות חינוך, זה מלכ"רים, זה עמותות, זה יחידות צבאיות, זה עיריות, זה לפ"מ, משרדי הממשלה, זה לא מסחרי. 15% בלבד, פחות או יותר, זה מסחרי. על כך אנחנו מדברים.

<היו"ר אבישי ברוורמן:>
וזה פחות או יותר נשאר אותו סדר גודל?

<ירון דקל:>
פחות או יותר כן.

<היו"ר אבישי ברוורמן:>
אני מודה לך, נא להתקדם.
<מיכל רוזין:>
ועמותות, המקום היחיד שהן יכולות לפרסם זה "גלי צה"ל" כי ברשות השידור אין סיכוי שהן יכולות לשלם את הסכומים האלה.
<מיקי מירו:>
מיכל, לא שמעתי את ההערה.

<מיכל רוזין:>
יקר אצלך.

<מיקי מירו:>
יקר? טוב.
<היו"ר אבישי ברוורמן:>
אנחנו קראנו את הסעיף, מה את מציעה, שנדחה אותו עכשיו?
<אתי בנדלר:>
אני מציעה תמיד את סעיף 1 לאשר בסוף כי יש שם הגדרות שייתכן – אלא אם כן אין לאף אחד הערות אז לא אכפת לי.

<היו"ר אבישי ברוורמן:>
האם יש הערות? ישי, אתה יודע שברגע שאמרת לי שאתה ממשפחת לבקוביץ אז יש לך פרוטקציה. עכשיו אני רוצה לשאול, חברת הכנסת רוזין, האם ישנן הערות לסעיף 1? פרופ' פולק, בבקשה.

<אליהו פולק:>
הכוונה היא לסעיף 2, בקשה לשידור תשדיר בגלי-צה"ל, שזה הסעיף שקראנו אותו. נדמה לי שהסדר הנכון היה צריך לפני בקשה של מישהו להגיש תשדיר, מה "גלי צה"ל" צריכה לעשות כדי שהציבור יידע כמה עולה תשדיר.
<אתי בנדלר:>
יש לזה התייחסות בהמשך.
<היו"ר אבישי ברוורמן:>
יש התייחסות לסעיף 2, תודה. ד"ר מירו, בבקשה.

<מיקי מירו:>
תראה, יש לי בעיה, אני פשוט מעתיק לרגע, אני חושב בראש של ירון, כי אם הוא עכשיו יתחיל להתעסק עם כל בעל תשדיר והוא יהיה הדילר בעניין הזה זה יעמיד אותו במצבים של ניגוד עניינים שאני מדבר כעיתונאי.
<היו"ר אבישי ברוורמן:>
אז מה אתה מציע, מיקי?

<מיקי מירו:>
שזה צריך להיעשות על-ידי איזה גוף אחר שם. זאת אומרת, צריך להיות גוף שהוא מטפל ברכישה, ואת האישורים - - -
<ירון דקל:>
יש כזה.
<היו"ר אבישי ברוורמן:>
מר דקל, אתה רוצה להתייחס להערה של ד"ר מירו?

<ירון דקל:>
כן, כשכתוב מפקד "גלי צה"ל" זה או מי מטעמו שמסמיך אותו. יושבת כאן ראש המחלקה הרלוונטית.
<מיקי מירו:>
אוקיי. אני אומר מתוקף זה, בשבילך.

<ירון דקל:>
או אני או מי מטעמי.

<היו"ר אבישי ברוורמן:>
ירון דקל הולך לפי המלצתו של יתרו למשה, הוא לוקח לו שרי אלפים, שרי מאות והוא מתקדם.
<ירון דקל:>
שרות.

<היו"ר אבישי ברוורמן:>
שרות, אני לא אשכח באיזה מפלגה אני.

<ישראל אייכלר:>
יש לי שאלה אחת. כשמפקד "גלי צה"ל" רשאי לבטל, האם זה אומר ששר הביטחון עומד מעליו בעניין הזה?
<אתי בנדלר:>
איפה זה לבטל? אנחנו בסעיף 2 רק, אתה כבר המשכת, לא הגענו לתקנה 3.
<היו"ר אבישי ברוורמן:>
אני יכול להצביע? 

<אתי בנדלר:>
כן, אדוני.

<היו"ר אבישי ברוורמן:>
מי בעד סעיפים 1 ו-2? מי נגד? מי נמנע?
הצבעה
בעד – 4
נגד – 1
סעיפים 1-2 אושרו.

<היו"ר אבישי ברוורמן:>
נגד 1, אין נמנעים, אושר. בבקשה, הלאה.
<ישי יודקביץ:>
	"אישור תשדיר    וביטול אישור
	3. 
	1. שידור תשדיר טעון אישור של מפקד גלי צה"ל, לאחר שנועץ בפרקליט הצבאי הראשי; האישור ינתן עד שלושה ימים לפני מועד השידור המבוקש; אישור כאמור יכול שיהיה בתנאים; 
2. מפקד גלי צה"ל רשאי לבטל אישור שניתן, אם מצא כי הוראות תקנות 5 או 6 אינן מתקיימות מסיבות שלא הובאו לידיעתו בעת הגשת הבקשה לשידור." 


<היו"ר אבישי ברוורמן:>
הערות? ד"ר מירו? פרופ' פולק? חברי הכנסת?
<נחמן שי:>
אני שואל אותך, ירון, מה נוהל "גלי צה"ל" בעניין הזה? מה הנוהל הפנימי לגבי אישור תשדירים? יש לכם?
<ירון דקל:>
כן.

<נחמן שי:>
תסבירו, חשוב מאוד שזה יהיה גם ברקורד.

<ירון דקל:>
קרן גונן היא ראש מחלקת שיווק ומדיה והיא עושה את העבודה.

<קרן גונן:>
אני בעצם זו שמתנהלת מול הלקוח, אני מקבלת נוסח לפני הקלטה, נוסח תשדיר, אני מעבירה את זה ליועצת המשפטית על מנת שתאשר לי את זה ברמה המשפטית שזה תואם לחוק ותואם עכשיו לתקנות ואני מעבירה את זה גם לאישור לשוני, היועץ הלשוני שלנו הוא ד"ר אבשלום קור.
<ירון דקל:>
אבשלום מאשר כל תשדיר.

<היו"ר אבישי ברוורמן:>
אבשלום קור? במקרה הזה אני חושב שזאת המלצה מצוינת.
<מיקי מירו:>
אני רק רוצה לומר שהתהליך זהה למה שאנחנו עושים. 
<ירון דקל:>
כך זה עובד גם ברשות השידור, אותו תהליך.
<נילי בן גיגי:>
לא כדאי שיופיע בחוק האישור הלשוני? 

<היו"ר אבישי ברוורמן:>
רבותי, אם אין הערות נצביע. מי בעד?
<משה זלמן פייגלין:>
סליחה, יש הערות. כפי שהסברתי בדיון הקודם אני רואה בעיה מהותית בכך שהצבא משדר לאזרחים. הבעיה הזו עם הסעיף הזה באה כבר לידי ביטוי מעשי כי עכשיו בא גורם אזרחי, משדר תשדיר שהוא חסות, איך שלא נקרא לו, והוא צריך לקבל אישור מגורם צבאי. אני רק מביא לידיעת חברי הוועדה את המשמעות, מבחינתי הקשה ביותר, של כל התהליך שקורה. יש לנו כאן תחנה צבאית שמשדרת – אתם יודעים, בקהיר יש מרכולים שמנוהלים על ידי הצבא. מרכולים זה עוד דבר נמוך - - -
<מיקי מירו:>
זה כמו ה"שק"מ".
<משה זלמן פייגלין:>
כן, כן. זה עוד כלום לעומת תחנת שידור, ועוד תחנת שידור עם רייטינג כמו של "גלי צה"ל". אני לא יודע, אני כאזרח צריך לפנות למפקד כדי לקבל זכות דיבור לאזרחים, תבינו על מה אתם מצביעים, זה הכול.
<היו"ר אבישי ברוורמן:>
חברת הכנסת רוזין, בבקשה.

<מיכל רוזין:>
אני רוצה לומר משהו. אני יכולה אולי להסכים, קשה לי, אבל אני יכולה להסכים עם חבר הכנסת פייגלין עם הבעייתיות של רשות שידור צבאית, על זה אני יכולה להסכים אתך אבל זה לא מה שעומד על שולחננו. צריך להפריד, צריך להפריד וצריך להיות כנים בעניין הזה.

<משה זלמן פייגלין:>
בואי נקרא שוב את הסעיף.

<מיכל רוזין:>
רגע, שניה. האם אנחנו מעלים פה על השולחן את הנושא העקרוני האם צריכה להיות תחנת שידור צבאית, כן או לא, האם זה הנושא – גם דיברנו עליו פעם קודמת – או האם הנושא הוא באופן שבו יש כבר רשות שידור צבאית, האם אנחנו יכולים לאפשר לה קיום או האם אנחנו הולכים לתת תקציב נוסף מתקציב משרד הביטחון. זאת השאלה שעולה פה על השולחן. אני חושבת שגם אם אנחנו יכולים להסכים שמלכתחילה אם היו מביאים לנו כאן לשולחן החלטה האם להקים תחנת שידור צבאית אין ספק שהיינו תמימי דעים ומתנגדים לכך, אבל מכבר שהיא קיימת השאלה היא אם אנחנו רוצים לחסל אותה או אנחנו רוצים לאפשר לה להתקיים. זאת השאלה שעומדת פה על השולחן. לחזור כל הזמן, בכל סעיף לטיעון שכל דבר פה בעצם מאשרר את עובדת היותה תחנת שידור צבאית, לא יקדם אותנו כי את זה אנחנו כבר יודעים.
<משה זלמן פייגלין:>
אז בואי אני אראה לך איך אנחנו מתקדמים בתוך הסד הזה שנוצר. אני רוצה להציע הצעה.
<היו"ר אבישי ברוורמן:>
חבר הכנסת פייגלין, אני מחזק את זה כי אתה זוכר שכבר אמרנו את זה, גם חבר הכנסת אייכלר היה אז, שטוב ל"גלי צה"ל" שלא נבראו משנבראו, אך משנבראו טוב שנבראו משלא נבראו. אנחנו נמצאים כאן, נכון? בבקשה.
<משה זלמן פייגלין:>
אני רוצה ברשותך להציע הצעה פשוטה, שהנושא של מי מאשר או לא מאשר את התשדירים הללו יוצא - - -
<היו"ר אבישי ברוורמן:>
מי יאשר את זה?

<משה זלמן פייגלין:>
תקים ועדה שמחוץ ל"גלי צה"ל". 
<איציק שמולי:>
זה מה שחסר לנו, אז יסגרו גם את "גלי צה"ל" ולא רק את רשות השידור.

<משה זלמן פייגלין:>
שהם יקבלו את לוח התשדירים שלהם סגור מוכן.
<היו"ר אבישי ברוורמן:>
ה"רביזור" של גוגול, מישהו קרא פה את גוגול?
<משה זלמן פייגלין:>
אני מנסה לפתור את הבעיה שאומרת מיכל רוזין. אני מלכתחילה חושב שטוב לה משלא נבראה, ומשנבראה טוב לה שתפסיק להתקיים או שתעבור לרשות אזרחית, מלכ"ר כפי שהצעתי. 
<דוד צור:>
אז מה עם התכנים של השידור? הרי לכאורה זה אמור להטריד יותר מהחסויות, אז גם על זה נקים ועדה?

<משה זלמן פייגלין:>
אבל מכיוון שדעתי לא התקבלה אני טוען שאת סעיף 3, כל נושא אישור התשדירים שלה, להוציא. אם הגורם האזרחי הוא זה שמשדר שיהיה גם גורם אזרחי שמאשר, זה הכול.
<היו"ר אבישי ברוורמן:>
אני מודה לך.

<ישראל אייכלר:>
יש לי הצעת פשרה, אדוני היושב-ראש, אפשר?
<היו"ר אבישי ברוורמן:>
חבר הכנסת אייכלר, פשרות אנחנו תמיד אוהבים.

<ישראל אייכלר:>
אני חושב שזה מאוד ראוי שמפקד "גלי צה"ל" רשאי לבטל אישור שניתן כי הוא המפקד והוא העורך הראשי אבל היות ויש במדינה הזאת הרבה דעות פוליטיות – פעם זו תהיה גב' רוזין שרוצה לשדר משהו שלא ירצו ופעם זה יהיה פייגלין ואולי פעם גם אני – אז צריך לקחת איזושהי ועדת ערעור שאם המפקד פסל ויש למפרסם טענה שהביטול לא בסדר, אז שתהיה לו איזושהי ועדת ערעור. אפילו במשרד הביטחון, לא אכפת לי, שתהיה לו זכות ערעור על ההחלטה הזו לפסול את השידור.  
<היו"ר אבישי ברוורמן:>
אני מודה לך. מר דקל, אתה רוצה להתייחס?

<ירון דקל:>
כן. קודם כל, חבר הכנסת אייכלר, לגבי האיסורים, אנחנו תכף נגיע לסעיף 5, יש בו הרבה מאוד איסורים שמטילים מגבלות על מפקד "גלי צה"ל". אני רוצה לומר, אין צורך בוועדה נוספת כי יש שתי ועדות שפועלות מכוח החוק והתקנות: אחת היא ועדת הפיקוח ממשרד הביטחון, ועדת החסויות על התשדירים שפועלת במשרד הביטחון באופן קבוע, עוד לפני שוועדת הפיקוח מוקמת, ובי"ת, ועדת הפיקוח של רשות השידור, גם היא תפקח על התשדירים. זאת אומרת, יש כאן שני גופים שמפקחים.
<תומר קרני:>
אבל היא לא אינסטנציית ערעור.
<ירון דקל:>
אבל היא גוף פיקוח, לא צריך עוד גוף. חברים, תראו, יש כאן הרבה מגבלות על "גלי צה"ל", אני חושב שלהוסיף עוד מגבלה – גם ככה ידינו כאן קשורות, חבר הכנסת אייכלר.
ישראל אייכלר:
אנחנו סומכים עליך אבל יש עניינים פוליטיים.
<ירון דקל:>
לא, זה לא קשור אלי. לגבי הפוליטי אתה תגיע לסעיף 5.
<ישראל אייכלר:>
אני אסביר את הצעתי, אדוני היושב-ראש, במשפט אחד. אם אתה קובע שמשהו זה ניבול פה או לא ניבול פה אנחנו סומכים עליך, אתה אדם שקול ואתה מפקד והכול בסדר. אבל יש פה הרבה עניינים פוליטיים בחברה שאתה כמפקד "גלי צה"ל" לא יכול להיות שותף להם. יש דעות של פייגלין, יש דעות שלי, יש דעות של גב' רוזין. 

<ירון דקל:>
יש בג"ץ.

<ישראל אייכלר:>
לא כדאי לך להיכנס לנישה הזו.
<היו"ר אבישי ברוורמן:>
ירון, אל תיכנס.

<מיקי מירו:>
אתה רוצה לרוץ לבג"ץ כל יום, ירון?

<ישראל אייכלר:>
אז אם יש ועדת ערעור, ועדת הערעור היא ציבורית, אפילו של משרד הביטחון, ששר הביטחון או השר הממונה יוכלו להגיד: אומנם התשדיר של פייגלין לא כל כך מוצא חן בעיניו, או שזה לא נראה לך לא בסדר, אז יש ועדת ערעור. 
<אליהו פולק:>
בחוק רשות השידור יש סעיף מפורש על ערר ופה אין, אז למה שלא יהיה פה סעיף על ערר? לרשות השידור ישנה ועדת ערר ואפשר לערער בפניה, למה שלא תהיה פה ועדת ערר?

<משה זלמן פייגלין:>
אדוני היושב-ראש, אני חייב לצאת לוועדת הפנים, אני מבקש לציין שאני מתנגד באופן גורף.

<היו"ר אבישי ברוורמן:>
אני מאוד לך, אני יודע את זה. רבותי, אני רוצה להתקדם. עו"ד בנדלר.

אתי בנדלר:
כשהיה לי קשר עם נציגי "גלי צה"ל" הצעתי להם אולי לחשוב על אפשרות של ערר על החלטה של מי שהוסמך לאשר תשדיר ופסל אותו. עכשיו ניגשתי אליהם כדי להציע – הרי מי שעושה את זה בפועל זה מי שהוסמך על ידי מפקד "גלי צה"ל" או על ידי הפרקליט הצבאי הראשי, כך שאם מבקש תשדיר, נפסל תשדיר שהוא הציע, הוא יוכל לערור למפקד "גלי צה"ל" עצמו כדי שידון בערר.
<ירון דקל:>
מקובל.

<היו"ר אבישי ברוורמן:>
מקובל, אני חושב שזה הגיוני. מקובל, תציעו את התיקון הזה ונעבור להצבעה. אתה יודע, מר אייכלר, ככל שאתה מבין הריב הזה שלפעמים מסכסכים בין חילונים וחרדים, בין ראשי ועדות לאנשים אחרים בא מכיוון שאנשים לא עושים את זה בדרך המלך. בדרך המלך זה ביטוי, זה כוח פשוט לעוצמה.
<לאה ורון:>
אבל אז צריך לתקן שהאישור לא יינתן על-ידי מפקד "גלי צה"ל".

קריאות:

- - - 
<מיכל רוזין:>
על מה אתה מדבר? כמוני? אני אשת פשרות תמיד, תמיד.

<אתי בנדלר:>
אני מנסה להסביר, בפועל הוועדה אישרה הגדרה של הפרקליט הצבאי הראשי ומפקד "גלי צה"ל" בתקנה 1 וההגדרה אומרת: "הפרקליט הצבאי הראשי" ו"מפקד גלי צה"ל"– לרבות מי שכל אחד מאלה הסמיך לעניין תקנות אלה;". מה שאני הצעתי זה שככל שהתשדיר נפסל על-ידי מי שהוסמך בידי אחד מאלה הערר יוגש למפקד "גלי צה"ל". בפועל תמיד מפקד "גלי צה"ל" לא בודק את התשדירים. 
<ישראל אייכלר:>
אז מה הוספת?

נחמן שי:
אם קרן בתור אחראית ישירה פוסלת תשדיר אז האינסטנציה שמעליה זה מפקד התחנה, הוא יהיה זה שישקול?

<אתי בנדלר:>
כן.

<נחמן שי:>
ואם לאו אז יש הליכים מחוץ למערכת הביטחון.
<אתי בנדלר:>
תמיד אפשר להגיש בג"ץ על ההחלטה.
<היו"ר אבישי ברוורמן:>
חבר הכנסת אייכלר יכול לפנות לשר הביטחון.
<נילי בן גיגי:>
למה לא ועדת ערר?
<אליהו פולק:>
זה לא פותר שום דבר.

<ישראל אייכלר:>
אבישי, שר הביטחון לא מוסמך בחוק הזה, לכן אני אומר שכן צריך שיהיה שר הביטחון או שר הממונה שכן תהיה להם סמכות.

<אתי בנדלר:>
שר הביטחון יתעסק בתשדיר שירות?

<ישראל אייכלר:>
לא, במקרים קיצוניים.
<נילי בן גיגי:>
אבל מקבילה לוועדת ערר כמו ברשות השידור.
<אליהו פולק:>
ועדת הפיקוח לא יכולה להיות ועדת ערר בכל נושא.

<היו"ר אבישי ברוורמן:>
רבותי, אף אחד לא בזכות דיבור. 

<דפנה גלוק:>
אינסטנציה מעל, כשיש לך גורם מינהלי שהסמיך גורם אחר – כללי המשפט המינהלי.
<היו"ר אבישי ברוורמן:>
ברגע שמתחיל ויכוח בין יועצות משפטיות אני מפסיק את הדיון. גברתי, רצית להוסיף שם משהו?
<עידית צ'רנוביץ:>
ברגע שלמשל לי יש את המקרה הזה, גם אנחנו מאשרים לפעמים פרסומות, אז הזכיין או הגוף המפרסם יכול לפנות ולערער על ההחלטה שלי לוועדת ערר של המועצה, של מועצת הרשות השנייה.
<ירון דקל:>
כל תשדיר עובר דרך יועץ משפטי אצלך?
<תומר קרני:>
כן, כן.

<ירון דקל:>
וברשות השידור עובר כל תשדיר דרך יועץ משפטי?

<תומר קרני:>
לא.

<היו"ר אבישי ברוורמן:>
אוי ואבוי, עכשיו אני מבין למה רשות השידור בכאלה צרות.
<ירון דקל:>
אז נדמה לי שאנחנו גוזרים על עצמנו סד חמור יותר.
<היו"ר אבישי ברוורמן:>
ירון, אני פה אתך, "ויקו למשפט והנה משפח, לצדקה והנה צעקה".
<אליהו פולק:>
מותר לקרוא את הסעיף בחוק?

<היו"ר אבישי ברוורמן:>
רבותי, אתי, על פיך יישק דבר. פרופ' פולק, הערה קצרה כי אני חייב לסיים. 

<נחמן שי:>
אבישי, יש לי הצעה. 

<היו"ר אבישי ברוורמן:>
מפקד "גלי צה"ל" לשעבר, חבר הכנסת נחמן שי.

נחמן שי:
יש לי הרבה תארים אז בוא לא ניכנס לזה, היו לי לפחות. תראה, אני מבין את הטענה ואני מבין את הרגישות וזו נקודה עדינה, ולכל הסמכויות האלה שישנן פה, גם רשות השידור וגם הרשות השנייה, יש איזו סמכות ערעור. אני חושב שצריך לחייב נגיד שיהיה מפקד "גלי צה"ל" בהתייעצות עם הפרקליט הצבאי הראשי. אז תהיה לו איזושהי סמכות צבאית בכירה יותר, חיצונית אליו, שאתו הוא יצטרך להיוועץ ואז זה יעמיד את זה על בסיס.
<ירון דקל:>
מקובל עלי.

<היו"ר אבישי ברוורמן:>
מקובל. רבותי, אני רוצה ניסוח.
נחמן שי:
ההנחה היא שהפרקליט הראשי הוא מקצוען. הוא לא פוליטי, הוא מקצוען. אנחנו לא רוצים אנשים פוליטיים שיפקחו על הנושא הזה.

<היו"ר אבישי ברוורמן:>
רבותי, אני מסכם את הנושא הזה. פרופ' פולק, 30 שניות.
<אליהו פולק:>
סעיף 6 שמדבר על פרסומות ברשות השידור אומר: על החלטת המנהל הכללי שלא לאשר שידור פרסומות או לבטל אישור שניתן, רשאי מפרסם לערור בפני ועדת ערר שמינה הוועד המנהל של הרשות מבין חבריו וחברי המליאה. אם משאירים את הדבר הזה בידי הפרקליט הצבאי הראשי, בידי הצבא, הוא נשאר בידי הצבא, הוא לא רשות ערר. יש ועדת פיקוח, ועדת פיקוח הזאת יכולה להיות רשות ערר, מה הבעיה?
<ישי יודקביץ:>
יש בעיה אופרטיבית של מידיות ההחלטות.
<אליהו פולק:>
גם ברשות השידור, ומה שקורה ברשות השידור זה לפעמים שיש החלטה והיא נעשית.

<היו"ר אבישי ברוורמן:>
רבותי, חבר הכנסת אשר הגיע, סימן שאני צריך לסיים כי הוא תמיד אומר לי: הפעמונים מצלצלים. 
נחמן שי:
פרופ' פולק, רשות השידור נורא חביבה עליך אם אני זוכר, אז עכשיו אתה רוצה להעמיס על גבה גם את התשדירים של "גלי צה"ל"?
<אליהו פולק:>
האפשרות לגורם אזרחי לבוא ולהגיש ערעור בפני גורם אזרחי, אני חושב שזה דבר שהוא מאוד עקרוני.
<היו"ר אבישי ברוורמן:>
תודה, פרופ' פולק אמר את דבריו. עו"ד בנדלר, תני לי הצעה ואנחנו מביאים להצבעה.
אתי בנדלר:
הצעתי מתייחסת בכל זאת לכך שהערר יידון כן בפני גורמים צה"ליים. אם הוועדה תקבל את העיקרון הזה אז אני יכולה להקריא את הצעתי, ככל שהוועדה איננה מקבלת את העיקרון הזה - - -
<היו"ר אבישי ברוורמן:>
אני מקבל, תקריאי את ההצעה.

<אתי בנדלר:>
אני מציעה להוסיף סעיף שאומר: ערר על החלטה של מי שהוסמך לכך על ידי מפקד "גלי צה"ל" ועל ידי הפרקליט הצבאי הראשי לפסול תשדיר שירות תוגש למפקד "גלי צה"ל" שיקבל החלטתו בהתייעצות עם הפצ"ר. לצורך העניין צריך לשנות את ההגדרה בתקנה 1 כדי שיהיה ברור שכאן אנחנו לא מדברים על מי שהוסמך. לכן אני מציעה אולי לשקול בכלל למחוק את ההגדרה הזאת וכל מקום שמדברים על מי שהוסמך לכתוב "מי שהוסמך לכך" כדי שתהיה הבחנה. כי למשל אישור התשדיר וביטול האישור מלכתחילה הוא על ידי מי שהוסמך לכך על ידי מפקד "גלי צה"ל" ועל ידי הפצ"ר, נכון?
<ישי יודקביץ:>
זה יהיה קצת מסורבל ניסוחית אבל מקובל.
<היו"ר אבישי ברוורמן:>
אוקיי, אתם תעשו את הניסוח. מי בעד? מי נגד?

הצבעה

בעד – פה אחד
סעיף 3 אושר.
<היו"ר אבישי ברוורמן:>
פה אחד. הלאה.

<ישי יודקביץ:>
	"שינוי ותיקון תשדיר המיועד לשידור
	4. 
	מי שהוסמך על ידי מפקד גלי צה"ל רשאי  לתקן או ללטש נוסח של תשדיר מבחינת לשונו, התאמתו המשפטית והטכנית לשידור; החליט מי שהוסמך על ידי מפקד גלי צה"ל על שינוי ותיקון כאמור, יודיע על כך  לבעל התשדיר."  


<היו"ר אבישי ברוורמן:>
אין בעיה. מי בעד? 
הצבעה

בעד – פה אחד
סעיף 4 אושר.
<היו"ר אבישי ברוורמן:>
פה אחד, אושר. הלאה.
<נחמן שי:>
יש להקפיד על עוצמת התשדירים ב"גלי צה"ל".
<ירון דקל:>
יש הקפדה.

<אתי בנדלר:>
גם כאן אנחנו מדברים על מי שהוסמך לכך על ידי מפקד "גלי צה"ל, נכון?
<ירון דקל:>
חבר הכנסת אייכלר, שים  לב לסעיף הבא, הוא חשוב, חשוב במיוחד לכך.
<ישי יודקביץ:>
	"הגבלות על שידור תשדירים
	5.
	לא ישודר תשדיר בגלי צה"ל אם לדעת מי שהוסמך על ידי מפקד גלי צה"ל, לאחר שנועץ  במי שהוסמך על ידי הפרקליט הצבאי הראשי, נזכר בו  אחד מאלה:

	
	
	(1) דבר הנוגד את חוקי המדינה, את ערכיה או את פקודות הצבא ואת ערכי צבא-הגנה לישראל;

	
	
	(2) פגיעה באושיות המשטר, בשלטון החוק, בסדר הציבורי או במשמעת הצבא;

	
	
	(3) תעמולה מפלגתית או עניין השנוי במחלוקת פוליטית או אידיאולוגית בציבור, לרבות בדרך של קריאה לשינוי חקיקה בנושאים כאמור;

	
	
	(4) פגיעה בדת, בלאום, בעדה, במין או בנטייה מינית, לרבות פגיעה ברגשות הדתיים של חלק מאוכלוסיית המדינה וברגשותיהם של מיעוטים היושבים בישראל;

	
	
	(5) שמות של בני אדם או של תאגידים מסוימים, מבלי שניתנה רשותם לכך, בכתב ומראש;

	
	
	(6) קללות, דברי תועבה או אלימות מילולית, במפורש או במשתמע;

	
	
	(7) דברי  דיבה או השמצה;

	
	
	(8) דברים העלולים לזרוע בהלה או פחד בציבור, בין היתר לעניין סכנת מחלה, או דברים המנצלים אמונות תפלות;

	
	
	(9) גורמים מיסיונריים או כתות;

	
	
	(10) חוות דעת של רופא, מרפא או  אחות, בין שדמויותיהן קיימות במציאות ובין שלא, לגבי טיבו או סגולותיו של מוצר או  שירות, המובאות במישרין או בעקיפין ;

	
	
	(11) תכשירים או תרופות המתיימרים לרפא מחלות, מומים ופגמים פיסיולוגיים למיניהם, או לשירותי רפואה זולת  אם  הוכחה יעילותם ובטיחות השימוש בהם לפי אישור מראש של משרד הבריאות. 

	
	
	(12) שימוש בסטריאוטיפים המציגים בני אדם כאובייקטים מיניים, כחפצים, כחסרי אונים או כילדותיים, או הפוגעים בשוויון בין המינים;

	
	
	(13) שירותים של:

	
	
	(א)
	בעלי מקצוע שאין לפרסמם על-פי כל דין; 

	
	
	(ב)
	מגידי עתידות, אסטרולוגים, יועצים לעניינים שבנפש וכיוצא באלה;"


<היו"ר אבישי ברוורמן:>
אסטרולוגים מופיעים כל הזמן, בכל מקום.

<קרן גונן:>
לא אצלנו.

<ירון דקל:>
לא ב"גלי צה"ל", חבר הכנסת ברוורמן.
אתי בנדלר:
חוץ מזה, אין איסור על אסטרולוגים להופיע אלא על תשדיר שירות או הודעת חסות.

<ישי יודקביץ:>
	
	
	"(ג)
	תקשורת בענייני מין, נערות ליווי, עיסוי, זנות, מכירת אבזרי מין, למעט אמצעי מניעה.

	
	
	(14) נשק, תחמושת ומועדוני ירי או נשק, למעט תשדיר להליכי רישוי לפי חוק כלי-היריה, התש"ט-1949.

	
	
	(15)  ענין שיש בו כדי להטעות מאזין סביר או שיש בו הגזמה לגבי איכות מוצר או שירות או ייחוס מעלות וסגולות למוצרים או לשירותים שלא ניתן להוכיחן;

	
	
	(16) דברים שיש בהם טעם לפגם מבחינה מוסרית או  ציבורית, או פגיעה בסדר הציבורי או העלולים להזיק לציבור או שיש בהם כדי לפגוע בטעם הטוב;

	
	
	(17) מוצרים הפוגעים בבריאות לרבות סיגריות, מוצרי טבק אחרים ואלכוהול;

	
	
	(18) דברים שניתן להבין מהם שצה"ל נותן גושפנקה כלשהי או אישור לטיבו של מוצר או שירות, זולת אם הם  תשדיר מטעם צה"ל או משרד הביטחון;

	
	
	(19) נוסח או צליל שיש בהם משום התחזות למשדר חדשות או למשדר אחר של גלי-צה"ל;

	
	
	(20) כל דבר אחר שלדעת מי שהוסמך על ידי מפקד גלי צה"ל, לאחר שנועץ במי שהוסמך על ידי הפרקליט הצבאי הראשי,  הוא תשדיר לא נאות או שאינו ראוי לשידור בגלי צה"ל כתחנה צבאית-ציבורית, בין בשל תוכן התשדיר ובין בשל מטרות הגוף או הארגון מטעמו משודר התשדיר."


<ירון דקל:>
ראית כמה איסורים, חבר הכנסת אייכלר?
ישראל אייכלר:
קודם כל, זה מאוד מאוד חשוב, רוב הסעיפים. רק יש לי שאלה לשונית, מה זה "דבר הנוגד את חוקי המדינה" אני מבין, את "פקודות הצבא" אני מבין, אבל מה זה את "ערכיה" של המדינה? מי קובע את ערכיה של המדינה?
<דוד צור:>
ההלכה.
<נחמן שי:>
ערכיה של המדינה זה דבר מאוד מעניין, הם מופיעים במגילת העצמאות שלנו.
<ישראל אייכלר:>
לא שמפריע לי, אני סתם שואל שאלה.

<היו"ר אבישי ברוורמן:>
תקשיב אלי, בן גוריון עשה מספר טעויות, אחת הטעויות הגדולות שלו שהוא שאל את השאלה מיהו יהודי, אפשר לשאול את השאלה הזו בכלל? עזבו עם השאלות האלה, ערכים, זהו.
<ישראל אייכלר:>
יש לי שאלה אחרת, מה זה בסעיף (2) "פגיעה באושיות המשטר"? שלטון החוק אני יודע, הסדר הציבורי אני יודע.
<היו"ר אבישי ברוורמן:>
אל תשאל, אל תשאל.

<ישראל אייכלר:>
לא שואל, בסדר, ויתרתי.

<היו"ר אבישי ברוורמן:>
מי בעד?

<אליהו פולק:>
אדוני יעבור על הסעיף אחד או אחד או שהיא קראה אותם? יש המון הערות.

<היו"ר אבישי ברוורמן:>
אז בקצרה.

<תומר קרני:>
יש לנו גם הערות.

<אליהו פולק:>
לגבי סעיף (3) "תעמולה מפלגתית או עניין השנוי במחלוקת פוליטית או אידיאולוגית", אנחנו פה משטר מחשבות? מדוע? רק בגלל שברשות השידור זה אסור אז גם כאן זה אסור? אם אנחנו מדברים על חופש עיסוק וחופש פרסום מדוע שאדם שרוצה לשלם עבור פרסום דעותיו לא יכול לבוא ולעשות את זה, במיוחד כאשר כל אדם יכול להביע את דעותיו בצורה חופשית בתחנה? בסעיף (4) "וברגשותיהם של מיעוטים היושבים בישראל", ומה, רגשותיהם של מיעוטים שיושבים בדרום אפריקה, מותר לפגוע בהם? מה זה "בישראל"?
<איציק שמולי:>
ברור שלא, אני לא מבין.

<אליהו פולק:>
אז מה זה "בישראל"? לא מבין. "דברי  דיבה או השמצה", בשביל מה צריך סעיף על זה? זה אסור על פי החוק, לא צריך לבוא ולהביא את זה שוב.
ישראל אייכלר:
אני רוצה שהמפקד יידע מזה דיבה גם אם אני לא מביא את זה 4 שנים לבית המשפט.
<אליהו פולק:>
ומה זה "השמצה"? מי מגדיר מה זה השמצה? הגדרה של השמצה היא לחלוטין – ככל שאני יודע אין לה הגדרה. אינני יודע מה זה "אמונות תפלות", אני יודע שיש לי הרבה חברים במכון ויצמן שחושבים שאני יהודי שומר מצוות, יש לי אמונות תפלות, אז כל דבר שקשור לדת הוא אמונה תפלה? וכל ניצול שהדת זו אמונה תפלה?
<(היו"ר איציק שמולי, 11:12)>
נחמן שי:
אתה באמת לא יודע מה זה אמונה תפלה?
<היו"ר איציק שמולי:>
שניה, תנו לו לסיים.
<אליהו פולק:>
אני לא יודע, לא, אני לא יודע.

ישראל אייכלר:
זו שאלה מעניינת.
<נחמן שי:>
חתול שחור, זה בסדר? זה עומד בהגדרה?
<אליהו פולק:>
אמונה תפלה, כל אחד יש לו את ההגדרה שלו של מה זה אמונה תפלה.

<נחמן שי:>
אם יהיה תשדיר שימליץ להיזהר מחתול שחור או לא לעבור מתחת לסולם זו נקראת אמונה תפלה.

<אליהו פולק:>
אני בא ושואל מה ההגדרה.

<ישראל אייכלר:>
אבל מישהו יגיד ששמירת שבת  - - -
נחמן שי:
אבל יושבים שם אנשים ולא מכונות ולא רובוטים וגם כן יש להם שכל ישר.
<היו"ר איציק שמולי:>
פרופ' פולק, סיימת?

<אליהו פולק:>
לא, לא סיימתי.

<יעקב אשר:>
הערה: אולי בנושאים שקשורים לדת או לדברים האלה, שתהיה היוועצות עם הרב של צה"ל?

<ירון דקל:>
אני רק רוצה לחדד לטובת כל מי שנמצא כאן, זה מועתק מחוק רשות השידור, מכללי רשות השידור, הכול מילה במילה נלקח ל"גלי צה"ל". 
<מיקי מירו:>
זה כללי רשות השידור.

<היו"ר איציק שמולי:>
חבר'ה, סליחה, פרופ' פולק תסיים בבקשה ואחרי זה כולם יוכלו להתייחס.

<אליהו פולק:>
אחרי זה ישנו סעיף שמדבר על "מגידי עתידות, אסטרולוגים, יועצים לעניינים שבנפש וכיוצא באלה", אני לא מאמין לאף אחד ולא צריך לבוא ולשכנע אותי שהאסטרולוגים וכן הלאה – לטעמי זה דבר שאין בו מדע, נקרא לזה ככה. אבל למה? למה אנחנו צריכים לבוא ולהגדיר אנשים בדעותיהם ולבוא ולומר שהדעות שלהם לא יכולות להתפרסם? אני לא מבין.
ישראל אייכלר:
כי זה מרמה את האנשים, האסטרולוגיה מרמה הרבה אנשים.
<אליהו פולק:>
אז גם כן מי שיבוא ויאמר שגם הדת מרמה אנשים, יבואו ויאמרו על כל דבר שהוא מרמה אנשים.
<ישראל אייכלר:>
זו הערה נכונה, וכן צריך לעגן את זכויות הדת באופן - - -
<אליהו פולק:>
אז איפה הגבול? חופש הביטוי מאפשר לך לבוא ולהביא אסטרולוג לשידור, ברשות השידור יש איסור לפרסם אבל נותנים לאסטרולוגית לבוא ולדבר שם 10 דקות דברים – סליחה – שאני לא מאמין בהם.
<היו"ר איציק שמולי:>
אבל חופש הביטוי לא יכול לשמש כסות ומגן להטעות הציבור.
<ירון דקל:>
אבל לא בתשלום.
<אליהו פולק:>
אז מה ההבדל?
<ירון דקל:>
יש הבדל. אם אתה תקנה תשדיר זה דבר אחד, אם תתראיין זה דבר אחר. ממש הבדל גדול מאוד, חד משמעית.
<אליהו פולק:>
אני לא מצליח להבין את ההבדל.

<רון מוסקוביץ:>
המראיין אמור להקשות עליו.
<ירון דקל:>
למשל.

<אליהו פולק:>
דבר נוסף, כבר אמר מי שאמר כאשר מדובר על פגיעה בסדר ציבורי שיש בהם כדי לפגוע בטעם הטוב, מי מגדיר מהו הטעם הטוב? לא ברור לי. יש אנשים שיגדירו דבר אחד שהוא טעם טוב ואחרים שיאמרו שהוא טעם רע.
<ישראל אייכלר:>
באיזה סעיף זה?

<אליהו פולק:>
סעיף (16).
<ירון דקל:>
אפשר לערער, כאמור, על הכול.

<היו"ר איציק שמולי:>
סיימת, אדוני?

נחמן שי:
עד היום הרשות השנייה משדרת, עד היום היא לא היתה משדרת, ויכול להיות שזה לא היה מפריע לך, אגב.
ישראל אייכלר:
המחאה החברתית, זו לא פגיעה בסדר הציבורי? יש פה בעיה בלשון.
<אליהו פולק:>
עד כאן, תודה.

<היו"ר איציק שמולי:>
גב' צ'רנוביץ.

<עידית צ'רנוביץ:>
הסעיפים האלה הם מאוד מאוד חשובים, אני מכירה את הדוגמאות מהפרקטיקה של החיים.  כאשר אנחנו עומדים על המשמר שלא יצא מצב שבעל המאה יכתיב את הדעה ויש לזה חשיבות מאוד מאוד גבוהה, באמת לאבחנה בין פרסומת לבין תוכן, כי בתוכנית אפשר באמת להציג נושאים ששנויים במחלוקת אבל לא בפרסומת. 
<(היו"ר אבישי ברוורמן, 11:16)>
<עידית צ'רנוביץ:>
כך למשל, היתה לנו בקשה לפרסם את דת הסיינטולוגיה ברדיו, קנו שם חבילה של זמן אוויר ורצו באמת להציג את הסיינטולוגיה. זה דבר שאסור שהוא יעשה וחייב שתהיה פה גם כן איזושהי אחידות בין כל גופי הפיקוח שלא תהיה זליגה, שכשאני לא אאשר את הפרסומת לאחר מכן יותר השידור שלה ב"גלי צה"ל".

<תומר קרני:>
אפשר גם להוסיף שבשידור יש דרישה לאיזון גם בין דעות. 

<עידית צ'רנוביץ:>
רק משהו אובייקטיבי, פסלנו את רובם.
<היו"ר אבישי ברוורמן:>
רבותי, הצבעה.

<ישי יודקביץ:>
רגע, יש הערות לרשות השידור.

<היו"ר אבישי ברוורמן:>
איציק, בוא תחליף אותי דקה.
<(היו"ר איציק שמולי, 11:16)>
<היו"ר איציק שמולי:>
כן, בבקשה.
<תומר קרני:>
קודם כל, הערה על הרישה של הסעיף והיא מתקשרת גם למה שדיברנו בסעיף הקודם, האם הכוונה היא לתקן שבכל מקום שכתוב עכשיו "מפקד גלי צה"ל" יהיה רק "מי שהוסמך על ידו"?
אתי בנדלר:
כן, הוא קרא את זה. 
<תומר קרני:>
זאת אומרת שלמפקד "גלי צה"ל" בעצם לא יהיו שום סמכויות לפי התקנות למעט אותה סמכות של הערר, זה מה שיוצא מהדברים.

<לאה ורון:>
יש לך איזו מחשבה להיות בעתיד מפקד "גלי צה"ל"? יושב פה מפקד "גלי צה"ל", אין לו בעיה עם זה.
ישראל אייכלר:
זה מאוד בריא, זה בסדר. אתה רוצה להתעסק עם כל הפרסומות הללו? 

<ירון דקל:>
אני לא מתעסק.

<ישראל אייכלר:>
הוא יהיה ערר.

<היו"ר איציק שמולי:>
חבר'ה, זה מקובל על מפקד "גלי צה"ל" אז לא צריך להיות פה יותר קדושים מהאפיפיור. בבקשה.
<תומר קרני:>
לגופם של הסעיפים, באמת ברובם הם מסתמכים על סעיפים שחלים ברשות השידור בשינויים כאלה או אחרים. לסעיף משנה (5) נוספה כאן תוספת "תאגידים מסוימים", אני פשוט לא מבין מה הכוונה.
<מיקי מירו:>
מה זה "מסוימים"?

<אתי בנדלר:>
אנשים או תאגידים מסוימים, זה בעקבות הערה שלי כי אחרת אסור להזכיר את גב' ריקי כהן מחדרה, וברור שלא לזו הכוונה, או שבזמנו היה מבחן בוזגלו מאשדוד.
<תומר קרני:>
הכוונה היא לאנשים אמיתיים שקיימים.
<אתי בנדלר:>
כן, הכוונה היא לזהות אנשים אמיתיים ולא שמות של אנשים כמשל.
<תומר קרני:>
אז אין לנו התנגדות כמובן לזה כי זה דומה למצב שקיים ברשות השידור. הערה נוספת שיש לי מתייחסת למספר סעיפים פה שהם אומנם איסורים חשובים וחשוב שהם יהיו אבל הם מתייחסים לפרסומות ואם אנחנו מסתכלים על האיסורים האלה כאוסרים פרסומת אז מה שלא נכתב במפורש עלול להתפרש כמותר. למשל, סעיף (11):"תכשירים או תרופות המתיימרים לרפא מחלות", הרי ממילא ל"גלי צה"ל" אסור לפרסם תכשירים או תרופות אלא אם זה בחסות.
אתי בנדלר:
אל"ף בחסות, ויש - - -
<מיקי מירו:>
מבצע ל"חבר".

<ישי יודקביץ:>
סעיף (11) מתייחס בראיה של שידורי חסות, שאנחנו לא רוצים לפרסם את זה בשידורי החסות.
<תומר קרני:>
אותו דבר בסעיף (13): "שירותים של בעלי מקצוע שאין לפרסמם" – אז מה, בעלי מקצוע שיש לפרסמם מותר לפרסמם? הרי אסור לפרסם, אסור לכם פרסומת. ההערה שלנו היא שלא יובן מכלל הלאו ההן.

<(היו"ר אבישי ברוורמן, 11:18)>
אתי בנדלר:
"תשדיר זה נעשה בחסות" – יש עכשיו כל הזמן פרסומות אצלכם ברדיו, אני לא זוכרת בדיוק, למשל חברת "טריקולור" על שיער, השביל בשיער?
<ישי יודקביץ:>
אני לא שומע את כל הפרסומות ברדיו.

<היו"ר אבישי ברוורמן:>
יודקביץ, זה מה שאתה מרשה, שביל באמצע? זה מה שאתה גורם לנו?
<לאה ורון:>
זה ברדיו, ברשות השידור.
<תומר קרני:>
ואם הסעיף הזה בפנים אז מדוע נמחק "הימורים לא חוקיים"?
<מיקי מירו:>
זהו, לא ברור.

<ירון דקל:>
זו עבירה על החוק.
<אתי בנדלר:>
כי זה כלול בפסקה (1).
<אליהו פולק:>
דיבה איננה עבירה על החוק? דיבה היא גם עבירה על החוק.

<תומר קרני:>
ההערה הבאה היא גם למחיקה של "דבר הנוגד את חוק הגנת הצרכן", זה סעיף שאצלנו קיים, אני לא יודע הוא הושמט. 

<ישי יודקביץ:>
גם זה מאותה סיבה.

<תומר קרני:>
אבל מדוע שלא יוזכר במפורש?
<ישי יודקביץ:>
חוק הגנת הצרכן, מה שביקשת.
אתי בנדלר:
ברור, כי דבר שנוגד את חוק הגנת הצרכן ממילא הוא נוגד את חוקי מדינת ישראל, זה כלול בפסקה (1).
<היו"ר אבישי ברוורמן:>
תודה רבה, המילה שלך מספקת לי. הלאה, בבקשה, הערה נוספת.

<אתי בנדלר:>
ההערה של עו"ד תומר קרני בכל זאת לגבי סמכויות מפקד "גלי צה"ל ומי שהוסמך מטעמו מטרידה אותי, אני מוכרחה לומר, ואולי כדאי להשאיר בכל זאת את ההגדרה הרחבה ולהשאיר "מפקד גלי צה"ל" ואז לומר שרק מקום שההחלטה התקבלה על ידי מי שהוסמך לכך אז הערר יוגש למפקד גלי צה"ל.
<דפנה גלוק:>
אני מתנצלת שאני מעלה את זה שוב אבל בסיטואציה שבה הסמכות העיקרית נמצאת אצל גורם מינהלי, אל"ף, הוא מסמיך עובד שלו לבצע את הפעולה, מלכתחילה הסמכות נשארת אצל הגורם העיקרי והוא רשאי בכל עת לשנות את ההחלטה. לקרוא לזה הליך של ערר זה פשוט לא נכון.

<אתי בנדלר:>
אז אפשר לא לקרוא לזה הליך של ערר, אפשר לקרוא לזה השגה, עיון חוזר.
<היו"ר אבישי ברוורמן:>
חבר'ה, זה לא ערר, זו השגה.
<אתי בנדלר:>
עיון חוזר, זה בעצם עיון חוזר. לא יקרא לזה ערר אלא עיון חוזר.

<יעקב אשר:>
סליחה, גברתי, דובר כאן ביחד עם הפרקליט הצבאי אז זה כן איזושהי – תקראו לזה השגה, אין לי בעיה עם זה, הרי מפקד "גלי צה"ל", מסמכותו, יכול גם לגרום לכך שיש את הוועדה הזו שהוא גם חבר בתוכה, אז מה הבעיה? 

אתי בנדלר:
לא, ההערה היא הערה משפטית צודקת של גב' דפנה גלוק ממשרד המשפטים שהיא אומרת ככה: אם אני בעלת סמכות לפי חוק לבצע פעולה כלשהי אני רשאית להסמיך מישהו אחר לעשות בשמי את ההחלטה, הסמכות עדיין נשארת אצלי. ולכן, אם רוצים – עכשיו נדבר בלשון בני אדם, לא בלשון משפטית – לערור או להשיג על החלטה של מי שהוסמך על ידי זה לא ערר מבחינה משפטית אלא מדובר בעצם בעיון חוזר על ידי בעל הסמכות העיקרית.
<יעקב אשר:>
אבל גם בעל הסמכות העיקרית צריך פה להיוועץ בפרקליט הצבאי.
אתי בנדלר:
כן, כן, אותו דבר.
<יעקב אשר:>
אני כן רוצה שיהיה מצב שבו אנשים יודעים, הציבור יודע, שאם יש לו ערעור הוא יכול לערער. במילים שאתם מכניסים לפי החוק זה לא יופיע, כי לא יהיה מושג של ועדת השגה או ועדת ערר.  

<אתי בנדלר:>
נקרא לזה עיון חוזר בהחלטה ויהיה כתוב שם שאם החלטה על דחיית תשדיר התקבלה על ידי מי שהוסמך לכך בידי מפקד "גלי צה"ל" או מי שהוסמך לכך בידי הפרקליט הצבאי הראשי, רשאי בעל התשדיר לפנות למפקד "גלי צה"ל" עצמו. כאן אנחנו צריכים רק לראות איך לנסח את זה שיהיה ברור שכאן לא מדובר בידי מי שהוסמך אלא בידי מפקד "גלי צה"ל" עצמו, ושהתייעץ לצורך העניין עם הפרקליט הצבאי הראשי, שיעיינו בהחלטה ויקבלו החלטה.
<יעקב אשר:>
חייבים גם לתת לזה את המשבצת של זה.

ישראל אייכלר:
זה צריך להיות מנומק, ועדת הערר הזו, היועצת המשפטית? האם ועדת הערר צריכה לנמק את הפסילה כדי שנוכל לגשת לבית המשפט אם יש בעיה עם זה?
<ירון דקל:>
אתה יכול לגשת גם בלי, אתה יכול לגשת לבית משפט בכל עת.
ישראל אייכלר:
השאלה אם אתה נותן נימוק בכתב של ועדת  ערר?
<ירון דקל:>
הגיוני שכן.
<אתי בנדלר:>
רשות מינהלית באופן כללי צריכה לנמק את החלטותיה כדי לאפשר - - -

ישראל אייכלר:
יש לי שאלה מאוד מעשית וסליחה שאני לוקח דוגמה, אגודת "אפרת", על פי החוק הזה יכולה לפרסם אצלכם? זאת שמעודדת ילודה.
<איילת ביגר:>
כן, היא יכולה לפרסם, הם גם פנו אלינו. הם לא מפרסמים בפועל מסיבות שונות, הם פנו אלינו.
<ישראל אייכלר:>
אבל עקרונית הם יכולים?

<איילת ביגר:>
כן.

אתי בנדלר:
אגב, אפשר להוסיף שההחלטה בעיון חוזר או בדיון חוזר תינתן בכתב בצירוף נימוקים.

ישראל אייכלר:
זה מה שחשוב.
<ירון דקל:>
טוב.

<היו"ר אבישי ברוורמן:>
מצביעים. מי בעד? מי נגד?
הצבעה

בעד – פה אחד
סעיף 5 אושר.
<היו"ר אבישי ברוורמן:>
פה אחד.

<לאה ורון:>
הסעיף אושר לרבות ההחלטה שתינתן בכתב בצירוף נימוקים והעיון חוזר.

<היו"ר אבישי ברוורמן:>
אתם לא יכולים שניכם להצביע.

<ישראל אייכלר:>
נתנו קול אחד.

<היו"ר אבישי ברוורמן:>
רק רציתי לוודא שאין התפלגות במפלגות נוספות. 
<אתי בנדלר:>
אז כל מקום שקראת "או מי שהוסמך לכך" מוחקים את זה, זה ברור.

<ירון דקל:>
אוקיי.

<ישי יודקביץ:>
	"שידורי חסות אסורים
	6.
	(1) לא ישודר שידור חסות המתייחס למשדר חדשות, למעט לתחזית מזג האוויר."


<אליהו פולק:>
האם מותר משדר חסות למוקד התנועה, לא כמו ב"קול ישראל", כמו אצלכם?
<ישי יודקביץ:>
כן.

נחמן שי:
אפשר גם פרסומות ב"קול ישראל", אם אתה שומע. 

<אליהו פולק:>
לפי הסעיף הזה לא.
<ירון דקל:>
טוב, תמשיך.

<מיקי מירו:>
אני לוקח את זה ברצינות, זה רעיון נפלא, מה שהצעת עכשיו.

נחמן שי:
כן, אתם יכולים לעשות פרסומות, גם לטלוויזיה, גם ל"ערוץ 1".
<היו"ר אבישי ברוורמן:>
חבר'ה, יש לנו עוד נושאים על הפרק היום. נחמן, בבקשה. כן, יודקביץ, סע.

<ישי יודקביץ:>
	
	
	"(ב)  נוסף על האמור בתקנת משנה (א),  לא ישודר שידור חסות אם לדעת מפקד גלי צה"ל, לאחר שנועץ בפרקליט הצבאי הראשי  נתקיים בו אחד מאלה:

	
	
	(1)
	לבעל התשדיר יש עניין אישי, מסחרי, או מפלגתי-פוליטי בתוכן המשדר לו ניתנה החסות, כולו או חלקו;

	
	
	(2)
	עלול להיווצר רושם בציבור, כי לבעל התשדיר יש ענין אישי, מסחרי או מפלגתי-פוליטי בתוכן המשדר לו ניתנה החסות כולו או חלקו;

	
	
	(3)
	שידור החסות הוא של גוף מפלגתי-פוליטי, בין במישרין ובין בעקיפין;

	
	
	(4)
	פרסום שידור החסות - 

	
	
	
	(א)
	כרוך בהקניית זכויות כלשהן בתכנית או בשידור לבעל תשדיר או לאחרים;

	
	
	
	(ב)
	פרסומו מותנה, במפורש או  מכללא, בתנאי כלשהו, לרבות השפעה על תהליך ההפקה והעריכה, או זכות בקורת מראש על התוכנית."


<איציק שמולי:>
אתה יכול להסביר את 4(ב)?

<ישראל אייכלר:>
זה סעיף חשוב מאוד, שהוא לא יכול להכתיב את התוכן.
<ירון דקל:>
ניתוק בין העריכה וההפקה לבין התשדיר באופן מוחלט.
<ישי יודקביץ:>
ההשראה היא מכללי רשות השידור. אנחנו חשבנו שבאמת לא צריך שיהיה שידור חסות, לעשות הפרדה בין השידור הממומן לבין השידור האמיתי של התחנה עצמה ולכאן מכוון הסעיף הזה. אנחנו לא רוצים השפעה על התוכן של המשדר הזה.
<היו"ר אבישי ברוורמן:>
אוקיי. אתי, בסדר?
אתי בנדלר:
לי לא היו הערות.
<היו"ר אבישי ברוורמן:>
פרופ' פולק הערה ומר קרני הערה קצרה.

<אליהו פולק:>
מאחר ומדובר בשידורי חסות, מדוע שידור חסות לא יכול להינתן על ידי גוף פוליטי? אני לא מתכוון כרגע מפלגתי אלא פוליטי.
<היו"ר אבישי ברוורמן:>
תהיה התייחסות של מר יודקביץ.
<ישי יודקביץ:>
זה די ברור.
<ירון דקל:>
כדי שהתחנה לא תקבל צביון פוליטי.
<אליהו פולק:>
פוליטי במובן הרחב, המכון הישראלי לדמוקרטיה יכול לבוא ולתת תשדיר חסות או לא?
<ירון דקל:>
הוא פוליטי? אתה מגדיר אותו כפוליטי?

<אליהו פולק:>
כן, הוא פוליטי במובן האידיאולוגי, הכוונה לעמדה פוליטית.

<נחמן שי:>
גם מרכז בגין יכול.

<אליהו פולק:>
זאת השאלה ולכן למה צריך פה את המילה "פוליטי", יש "מפלגתי".

<נחמן שי:>
הם מרכזי עיון ומחקר.
<היו"ר אבישי ברוורמן:>
רבותי, נחמן, גמרנו, הבנתי. את האמת, אני רוצה רק בשביל הקונטקסט, כל מה שקורה שבני אדם יש להם מאבק אחד עם השני זה פוליטי, החיים הם פוליטיים, כלכלה היא פוליטית, תקשורת היא פוליטית, משא ומתן בין גבר ואישה גם בתוכו יש פוליטי, ולכן השאלה היא איך מגדירים פוליטי.
אתי בנדלר:
זה מפלגתי-פוליטי, זה כתוב ביחס עם נסמך, זה ברור.
<היו"ר אבישי ברוורמן:>
כמו שאמר חבר הכנסת אייכלר בחוכמתו כי רבה, ערכים, המדינה, הדברים, מיהו יהודי, מיהו נוכרי, זה הכול סיסמאות ולכן משאירים את זה לחוכמת המנהיג הנאור.
<מיקי מירו:>
השכל הישר.

<היו"ר אבישי ברוורמן:>
במידה ואין שכל ישר ומנהיגים לא נאורים – לכן אני לא רוצה להיכנס לנושאים האלה יותר מדי. זה הכול. הלאה, אדוני, מר קרני, בבקשה.
<ישראל אייכלר:>
הערה לפרוטוקול: המכון הישראלי לדמוקרטיה הוא פוליטי פוליטי פוליטי.
<היו"ר אבישי ברוורמן:>
הוא פוליטי, ברור שהוא פוליטי.
ישראל אייכלר:
הוא פוליטי ועוד איך. יש לו עמדות, אג'נדות.
<היו"ר אבישי ברוורמן:>
פוליטי לא במובן של שמאל ימין, במובן שיש לו אג'נדות פוליטיות. השפעה על שיטת הממשל זו אג'נדה פוליטית.
<אליהו פולק:>
ולכן אפשר למחוק את המילה "פוליטי".
<היו"ר אבישי ברוורמן:>
מר קרני, רצית לומר משהו?
<תומר קרני:>
כן. בחודשים האחרונים גובשה הצעה שעוד לא הגיעה לשולחן הכנסת אבל מן הסתם תגיע לוועדה לתיקון כללי החסויות גם ברשות השידור, שם אנחנו הכנסנו סעיף שקיים לדעתי ברשות השנייה שהודעת חסות לא יכול שתוקרא על ידי גורם שמשתתף בתוכנית, בתוכנית שלה ניתנת אותה חסות, זה עלול להטעות.
<היו"ר אבישי ברוורמן:>
זאת אומרת למשל, אם יש מישהו ב"האח הגדול" – היה פעם אחד בשם בובליל, אז אסור לו לקרוא הודעות חסות.
<תומר קרני:>
לקרוא הודעת חסות לתוכנית שבה שהוא משתתף. זה משהו שאולי חסר כאן, לשיקולכם.

<עידית צ'רנוביץ:>
למשל בטלוויזיה, בתוכנית "ארץ נהדרת" אייל קיציס לא יכול לפרסם את - - -
<היו"ר אבישי ברוורמן:>
אז את אומרת שפרזנטור של בנק לא יכול אחרי זה להוציא תשדירי פרסומת בתוך הפוליטיקה?
<עידית צ'רנוביץ:>
כן, כי יש בזה משום הטעיה.
<מיקי מירו:>
כי אתה לא יודע להבחין בין הפרסומת לתוכן.
<דוד צור:>
אבל הוא יכול להיות יושב-ראש מפלגה.

<היו"ר אבישי ברוורמן:>
רבותי, אני מחפש את המבוגרים האחראיים וישראל חסון נכנס.
ישראל אייכלר:
אבישי, אני רוצה לשמוע את השאלה עוד פעם, מה היתה שאלתך?

<היו"ר אבישי ברוורמן:>
עזוב, ישראל, אנחנו נלך ל"פופוליטיקה" נוציא את טומי לפיד זכרונו לברכה מהקבר? עזוב, חאלס.

<ישראל אייכלר:>
פרזנטור של בנק יכול להיות יושב-ראש ממשלה?

<היו"ר אבישי ברוורמן:>
תראה, אני לא יכול להגיד, היום כולם פרזנטורים, כמו שירון דקל שפעם היה אמון על השידור יודע שטקטיקה זה "טוויטר" ואסטרטגיה זה "פייסבוק". רבותי, להצבעה. מי בעד? מי נגד?
הצבעה

בעד – פה אחד
סעיף  6 אושר.
<היו"ר אבישי ברוורמן:>
אושר. הלאה.

<מיקי מירו:>
רגע, זה עם ההערה של תומר קרני?

<היו"ר אבישי ברוורמן:>
עם ההערה של תומר, אתי?

<אתי בנדלר:>
אני לא יודעת, אני לא שמעתי תגובה שלהם.

<ישי יודקביץ:>
אישרת לפי שהספקנו לומר, אין לנו בעיה עם התוספת.

<היו"ר אבישי ברוורמן:>
אז זה בתוך.

<אתי בנדלר:>
אז להוסיף עוד תקנה שמה היא אומרת, תומר?
<לאה ורון:>
הודעת חסות לא תוקרא על ידי מי שמשתתף בתוכנית עצמה.

<תומר קרני:>
הודעת חסות לא תוקרא בידי אדם המשתתף בתוכנית שהוענקה לה החסות. 

<היו"ר אבישי ברוורמן:>
הלאה, אושר, תכניס, יודקביץ.

<ישי יודקביץ:>
	"אחריות בעל התשדיר
	7.
	(1) בעל התשדיר אחראי כלפי גלי צה"ל וכלפי כל אדם אחר לתוכן התשדיר לרבות לפי דיני הזכויות וחוק איסור לשון הרע, התשכ"ה –1965;

	
	
	(2) אין באמור בתקנות אלה כדי לגרוע מאחריותו של בעל התשדיר לתוכנו על פי כל דין."


<ישראל אייכלר:>
והתחנה לא אחראית על הדברים?
<ירון דקל:>
על התוכן?

<אתי בנדלר:>
לא, היא לא אחראית על התוכן.

<דפנה גלוק:>
על מה שהיא משדרת. על התוכן שלה כן, על שידורי חסות ותשדירי שירות לא.
<ישראל אייכלר:>
למה? כשאני בעל עיתון, אני מכניס מודעה שיש בה לשון הרע אז בית המשפט יחייב אותי, גם את המפרסם וגם אותי.
<היו"ר אבישי ברוורמן:>
אייכלר, אתה כל כך חשוב לנו פה. אז אם למשל באמת נותן חסות – אתם לא בודקים, אז תובעים אותו ואתם לא?
ישראל אייכלר:
אני מסכים ששניהם יהיו אחראיים, לא רק התחנה אלא גם הוא.
<היו"ר אבישי ברוורמן:>
רבותי, השב"כ בפעולה, מה אתה אומר, ישראל חסון?

ישראל חסון:
אייכלר, יש הבדל גדול בין הדינים של לשון הרע, שאת זה תכף גב' בנדלר תגיד לך, זה דין בפני עצמו, לבין אמת בפרסום. הוא לא אחראי למשל בתשדיר החסות לאמת פרסום. 

ישראל אייכלר:
לא דיברנו על אמת בפרסום, מדובר פה על חוק איסור לשון הרע ודיני הזכויות, זה משהו אחר.

<היו"ר אבישי ברוורמן:>
עו"ד בנדלר, מה יש לך להגיד?
<אתי בנדלר:>
לדעתי מה שכתוב כאן לא יכול לפטור את "גלי צה"ל" מאחריות. מה שכתוב כאן אומר שבעל התשדיר יהיה אחראי כלפי "גלי צה"ל", זאת אומרת שיהיה שיפוי מבעל התשדיר.
<היו"ר אבישי ברוורמן:>
אבל "גלי צה"ל" ברור שגם הם יתבעו אותם. בסוף ייקחו את הפנסיה הזעומה של ירון דקל והוא יהיה liable.
<ישראל אייכלר:>
זה לא צריך להיות ברור בחוק בסעיף (ב)?

אתי בנדלר:
מה בחוק?

<ישראל אייכלר:>
שזה לא גורם אחריותו של בעל התשדיר וגם לא באחריותה של התחנה?

<אתי בנדלר:>
ככל שיש לתחנה אחריות לפי חוק איסור לשון הרע אז הם יחויבו. מה נאמר בסעיף 7(א)? שהוא אחראי כלפי "גלי צה"ל" וכלפי כל אדם אחר – כי יכול להיות שגם אדם אחר נפגע – לתוכן התשדיר לרבות לפי דיני הזכויות בחוק איסור לשון הרע.
<ישראל אייכלר:>
יבוא אדם אחר לבית המשפט, יבוא - - -
<אתי בנדלר:>
הוא יתבע את "גלי צה"ל", "גלי צה"ל" תשלח להם הודעת צד ג', מה שנקרא.
<ישראל אייכלר:>
ו"גלי צה"ל" יגידו לבית המשפט שלפי חוק "גלי צה"ל" אנחנו לא אחראיים אלא האדם האחר.
<אתי בנדלר:>
לא, זה לא מה שכתוב כאן.
<איציק שמולי:>
זה לא נכון כי זה לא פוטר את "גלי צה"ל" מאחריות.
<ישראל אייכלר:>
מבחינתך זה בסדר?
<אתי בנדלר:>
כן, כן. התקנות האלה בעצם מקנות ל"גלי צה"ל" זכות תביעה ושיפוי כלפי בעל התשדיר.
<ישראל אייכלר:>
אז שיהיה כתוב.

אתי בנדלר:
אבל זה מה שכתוב. אין כאן סעיף, וגם אם הם היו מכניסים סעיף כזה לתקנות, הייתי אומרת שזו חריגה מסמכות. התקנות לא יכולות לפטור את "גלי צה"ל" מאחריות לפי חוק איסור לשון הרע.
ישראל אייכלר:
מקובל עלי.
<היו"ר אבישי ברוורמן:>
יפה. מי בעד?
הצבעה

בעד – פה אחד
סעיף 7 אושר.
<היו"ר אבישי ברוורמן:>
פה אחד. אייכלר אתנו, הר הבית בידנו. כן.

אתי בנדלר:
סליחה, מירב מפנה את תשומת לבי שלא היתה הצבעה על התוספת שדובר עליה?
<היו"ר אבישי ברוורמן:>
בסדר. מי בעד תוספת קרני לסעיף הקודם?
הצבעה

בעד – פה אחד
התוספת לסעיף 6 אושר.
<היו"ר אבישי ברוורמן:>
בעד, אושר. תודה רבה.

<לאה ורון:>
חבר הכנסת אייכלר מצביע בכל מקום במקום חבר הכנסת יעקב אשר.
<היו"ר אבישי ברוורמן:>
שכרגע נכנס.

<יעקב אשר:>
בסדר, הכול בסדר, אני סומך על הרב אייכלר במאה אחוז.
<היו"ר אבישי ברוורמן:>
לכם, יהדות התורה, אני יודע שליצמן וגפני זו אהבה הכי גדולה. הלאה, כן.
<יעקב אשר:>
אדוני היושב-ראש, הבעיה שלך היא שאתה יודע יותר מדי.
<היו"ר אבישי ברוורמן:>
כמו שאימא שלי אמרה: מרבה דעת מרבה מכאוב. היא ציטטה. כן, הלאה.
<ישי יודקביץ:>
	"תשלום בעד זכויות יוצרים ואחריות בעל התשדיר לתביעות לפי דיני זכויות יוצרים
	8.
	(1) בעל התשדיר ישא בכל תשלום שיש לשלמו לבעל זכות יוצרים לפי דיני זכויות יוצרים ומבצעים בעד השימוש ביצירה או ביצועה בתשדיר.


	
	
	(2) בעל התשדיר יהיה אחראי כלפי גלי צה"ל וכלפי משרד הביטחון לכל תביעה שתוגש כנגדם, בשל הפרת זכויות כאמור."


<היו"ר אבישי ברוורמן:>
מי בעד? נגד?
הצבעה

בעד – פה אחד
סעיף 8 אושר.
<היו"ר אבישי ברוורמן:>
אין מתנגדים, פה אחד. הלאה.

<ישי יודקביץ:>
	"התמורה בעד שידור התשדירים
	9.
	בעד שידור תשדירים בגלי צה"ל תשולם למשרד הביטחון, עבור גלי צה"ל, תמורה לפי מחירון שיקבע משרד הבטחון." 


<אליהו פולק:>
מדוע שלא יפורסם במקום ברור?
<מיקי מירו:>
שקיפות.

<ישי יודקביץ:>
כי הוא לא מפורסם לא ברשות השידור ולא מפורסם ברשות השנייה.
<אליהו פולק:>
זה לא אומר שמקום שאין שקיפות לא צריכה להיות.
<ישי יודקביץ:>
מקומו של "גלי צה"ל" לא צריך להיגרע מרשות השידור.
<קריאה:>
שקיפות זו מגרעה?

<היו"ר אבישי ברוורמן:>
אתי?

אתי בנדלר:
אני העליתי גם את הנושא הזה כי במקור היה "כפי שיפרסם מזמן לזמן היועץ הכלכלי של משרד הביטחון" ואני שאלתי אותם: איפה זה יפורסם כדי שזה יהיה שקוף? אז אני רואה שהם בחנו את הסוגיה והם החליטו בכלל למחוק את סעיף הפרסום, אינני יודעת מדוע.
<היו"ר אבישי ברוורמן:>
מה המלצתה של המנוסה ביועצים המשפטיים?

אתי בנדלר:
זה לא עניין של ניסיון. תראה, אני ביקשתי, ואני לא יודעת אם זה נעשה, לברר עם הממונה על ההגבלים העסקיים האם יש חשש שפרסום המחירון יביא להעלאת מחירים.
<היו"ר אבישי ברוורמן:>
היקף שיתוף פעולה והשקיפות collusion.
<אתי בנדלר:>
בדיוק כך.

<דוד צור:>
למה להחיל גם על "גלי צה"ל" משהו שלא חל לגבי אחרים?
<אתי בנדלר:>
יכול להיות מאוד שראוי אפילו להחיל על "גלי צה"ל", לא רק שאפשר אלא ראוי.
<ישי יודקביץ:>
אם אין חובה לרשות שידור למה יש חובה לנו?

<אתי בנדלר:>
זה לא שייך. 

<דוד צור:>
זה יוצר בעיה של תחרותיות.

<אתי בנדלר:>
מה שאמרתי הוא שאין לי תשובה מוחלטת והייתי מצפה לשמוע מה עמדת הממונה. ככל שאין בכך כדי לפגוע בתחרות, יכול להיות שדווקא בגלל שמדובר בגוף שניתן לו היתר מיוחד לפרסם את התשדירים האלה, לא ברמה המסחרית כמו ברשות השידור, וזה ההבדל בכל זאת ביניהם, אולי כן יש מקום לפרסם את המחירון, אבל אני לא יודע מה התשובה של הממונה.
<היו"ר אבישי ברוורמן:>
האם יש פה נציג של הממונה על ההגבלים העסקיים.
<אתי בנדלר:>
לא, קרוב לוודאי שלא, הם בדרך כלל לא מוזמנים לסוג כזה של דיונים. יצא לכם לדבר אתם?
<ישי יודקביץ:>
לא, זה היה זמן קצר מדי.

<היו"ר אבישי ברוורמן:>
כל השאלה הזאת, מר יודקביץ, חוזרת בכל מיני מקומות. מצד אחד אנשים רוצים שקיפות, ברגע אבל שאתה עושה שקיפות – גם היה לנו עכשיו דיונים על תקשורת – אנשים כבר רואים את כל המחירים וזה תיאום מחירים בלי אפילו tacit collusion, זה actual collusion כי יש לך את כל הדברים האלה.
<דוד צור:>
אתה יוצר קרטל, בדיוק.
<ירון דקל:>
אבל מדובר על שוק תחרותי.
<היו"ר אבישי ברוורמן:>
לכן השאלה שלי, אתי, מה אנחנו עושים כאן כדי שנוכל להתקדם.

<יעקב אשר:>
לדעתי החלטות כאלה צריכות להיות לרוחב על כל השוק, לא יכול להיות - - -
<היו"ר אבישי ברוורמן:>
על סגמנט אחד.

<אליהו פולק:>
אבל אם אתה מתחיל אותם באיזשהו מקום אז זה ימשך.
<היו"ר אבישי ברוורמן:>
רבותי, מר מוסקוביץ אתנו, מה יש לך להגיד?

<רון מוסקוביץ:>
לגבי הגופים המפרסמים, הנתון לגבי הגופים המפרסמים גלוי בהיותם גופים ציבוריים. אני חושב שזה פותר אולי חלק מהעניין ואולי מייתר את העניין הזה של שקיפות. אני אומר את זה מתוך חשש שהדבר הזה דווקא ייקר לנו, כגופים ציבוריים, את העלות ולא להפך. אז אני אומר, מי שרוצה לדעת כמה משלם הגוף שאני המנכ"ל שלו יכול לבדוק ולראות בדיעבד כמה שילמנו בשנה שעברה ובשנה שלפניה.
<מיקי מירו:>
אגב, מהסיבה הזו גופים כאלה הולכים ל"גלי צה"ל", כי המחירים שם יותר נמוכים.

<היו"ר אבישי ברוורמן:>
אתי, המלצתך.

אתי בנדלר:
תראה, אם הגופים שרוצים לעודד את השימוש שלהם בעצם ב"גלי צה"ל" לצורך שידור תשדירי חסות או בעיקר תשדירי שירות שהאדון מייצג אותם, ויש חשש שהפרסום יביא להעלאת המחירים אז אולי באמת עדיף לא - - -
<מיקי מירו:>
אבל יש גם חשש אחר.

<היו"ר אבישי ברוורמן:>
ברור שיש פה שני דברים שהם סותרים, זו בעיה.

<ישראל חסון:>
אני חושב שיש לך פה שני טיעונים, לא שהם סותרים, טיעונים שהם מצטברים. הטיעון הראשון זה שאין לך אחידות בדרישה הזו מגוף ציבורי נוסף, שזו טענה כבדה בפני עצמה. את לא דורשת את זה לא מערוץ 1, את לא דורשת את זה לא מרשות השידור באופן כזה או אחר. הדבר השני הוא הסיכון לתיאום מחירים.
<היו"ר אבישי ברוורמן:>
הסיכון לתיאום מחירים. אז לכן, כמה אני שמח שחבר הכנסת חסון, שאני היום רוצה קצת לשוחח אתך כשיהיה לנו זמן.
ישראל חסון:
אנחנו רצים משהו לפריימריז?
<היו"ר אבישי ברוורמן:>
עוד נגיע לזה גם כן. 

<ישראל אייכלר:>
השאלה היא מהי טובת האזרח.

<היו"ר אבישי ברוורמן:>
העיקר, אם נכבוש את תחנת השידור של "גלי צה"ל" - - -

<ירון דקל:>
המפרסם יודע, כשהוא בא הוא יודע.

<היו"ר אבישי ברוורמן:>
רבותי, אמר חבר הכנסת חסון שני דברים חשובים: עקרון השוויון והסכנה לתיאום מחירים, לכן אני הולך עם ההמלצה הנוכחית. מי בעד סעיף 9? מי נגד?
הצבעה

בעד – פה אחד
סעיף 9 אושר.
<היו"ר אבישי ברוורמן:>
פה אחד. הלאה.
<אתי בנדלר:>
אני רק רוצה להדגיש כדי שדעתכם תהיה נוחה גם על כך שהצבעתם נכון, אין סיכוי שתהיה אפליה בין בעלי התשדירים, בין אלה שמעוניינים, כי זה צריך בכל זאת להיות מעוגן במחירון.

<ישי יודקביץ:>
	"שינויים 
בתשדיר
	10.
	ביקש בעל תשדיר להכניס שינויים בנוסח התשדיר לאחר שאושר לשידור, 
ישודר התשדיר בנוסח שאושר עד שתיקונו המבוקש יאושר, זולת אם ביקש בעל התשדיר שלא לשדרו במתכונתו המקורית."


<היו"ר אבישי ברוורמן:>
יש הערות? אין הערות. מי בעד?

הצבעה

בעד – פה אחד
סעיף 10 אושר.
<היו"ר אבישי ברוורמן:>
בעד פה אחד.

<ישי יודקביץ:>
	"מועד שידור תשדיר
	11.
	(1) תשדיר ישודר במועד ובמשבצת שקבע לכך מפקד גלי-צה"ל.

	
	
	(2) לא שודר תשדיר במועד או במשבצת שנקבעו לכך בשל תקלה במהלך  השידור, ישודר התשדיר, ככל האפשר, במשבצת אחרת במסגרת אותו שידור; לא ניתן היה לשדר את התשדיר במשבצת השידור האמורה ישודר בסמוך אליה ככל האפשר, לפי החלטת מפקד גלי-צה"ל.

	
	
	(3) תשדיר שנמנע שידורו במועדו שלא בשל תקלה במהלך השידור או ששובש שידורו באופן שלא ניתן להבינו, ישודר במועד מתאים אחר."


<אתי בנדלר:>
אני הערתי לגבי תקנת משנה (א) שהוא ישודר במועד ובמשבצת שקבע לכך מפקד "גלי צה"ל" - - - 

<ישי יודקביץ:>
בשביל זה הוספנו את סעיף 14 החדש, בעקבות ההערות שלך.
<אתי בנדלר:>
אוקיי, אז אני רק אומר מה ההערה ותכף נראה. יש כאן החלטה – אני מבקשת לשדר ביום א' ומפקד "גלי צה"ל" קבע שזה ישודר ביום ג' בשעה 08:00.
<ישי יודקביץ:>
אז יש לנו מענה בתקנה 14. אני מציע שנקרא אולי את סעיפים 11, 12, 13 ו-14 ברצף.
<היו"ר אבישי ברוורמן:>
אני מקבל את המלצתך וההערות יהיו לכל המכלול. ישי, בבקשה.

<ישי יודקביץ:>
	"ביטול מישדר
	12.
	בוטל שידור של מישדר, כולו או חלקו, לרבות התשדירים ששובצו בו כדי לשדר במקומו מישדר אחר, שלדעת מפקד גלי-צה"ל הוא בעל ערך מיוחד, ימסור מפקד גלי צה"ל הודעה על כך לבעל התשדיר, והתשדיר ישודר במועד מתאים אחר לפי החלטת מפקד גלי-צה"ל.

	בקשה לדחות שידור תשדיר
	13.
	בעל תשדיר רשאי לבקש לדחות את תחילת שידור התשדיר זמן סביר לפני מועד השידור המתוכנן; מועד השידור יידחה אם יימצא זמן מתאים לשידור הנדחה. לא נמצא זמן מתאים כאמור, ישודר התשדיר במועדו המקורי אלא אם כן ביקש בעל התשדיר לבטלו."


וכאן סעיף 14 שמתייחס לכל ההחלטות שדיברנו עליהן כרגע, על סעיפים 11-13.
	הודעה על החלטות מפקד גלי צה"ל בדבר מועדי שידור תשדירים 
	14.
	החלטות מפקד גלי צה"ל לפי תקנות 11 עד 13  יתקבלו לאחר שיוצעו לבעל התשדיר חלופות למועדי התשדיר בהתאם לזמן השידורים הפנוי לשידור תשדירים; החלטות סופיות   יובאו לידיעת בעל התשדיר. 


<(היו"ר איציק שמולי, 11:43)>
<היו"ר איציק שמולי:>
כן, חבר הכנסת אייכלר.
ישראל אייכלר:
יש לי שאלה, אני יודע שכשאזרח בא להזמין משהו, שירות או משהו אחר, ומשלם על זה כסף יש לו זכות להגיד מתי הוא רוצה ומתי הוא לא רוצה. השאלה, אם המפקד מחליט והוא לא מרוצה מזה, האם הוא יקבל את הכסף בחזרה?
<קרן גונן:>
כן, התשובה היא כן.

<ירון דקל:>
זה כתוב ב-17(א).
ישראל אייכלר:
זאת היתה שאלה אחת. השאלה השנייה, היות ובעוונותינו "גלי צה"ל" משדר גם בשבת ויש אנשים, מפרסמים דתיים, שלא ירצו שהתשדיר יפורסם בשבת.
<ירון דקל:>
אין תשדירים בשבת, חבר הכנסת אייכלר, תנוח דעתך, מכניסת השבת, פרט למסרי הרשות הלאומית לבטיחות בדרכים בעניין נהיגה נכונה ותרבות נהיגה לטובת אלה שלמרבה הצער כן נוהגים בשבת, רק זה.
<ישראל אייכלר:>
שלא ייווצר מצב שמישהו מזמין - - -
<ירון דקל:>
אין עם זה בעיה.
<היו"ר איציק שמולי:>
הערות נוספות? כן, קרני.
<תומר קרני:>
רק עניין ניסוחי. אם אני לא טועה, בהצעת החוק שעברה דובר על שילוב, לפחות כהוראת שעה, גם באתר האינטרנט, אז כל מקום שזה שידור מדובר, אני מניח, גם על השיבוץ באתר, זאת אומרת, אותן הוראות חלות גם שם. השאלה אם לשנות את הניסוח.
<היו"ר איציק שמולי:>
זה בסדר?

<אתי בנדלר:>
גם את ההערה הזאת הערתי אתמול, אני מניחה שהתקנות האלה יהיו טעונות תיקון אם וכאשר יכנס לתוקפו הפרק שיאפשר תשדירי שירות או הודעות חסות באמצעים טכנולוגיים אחרים כי יש כאן התאמות שונות שצריכים לבצע.
<ישי יודקביץ:>
אני אמשיך לקרוא את תקנה 15, צריך להצביע על תקנות 11 עד 14.

<היו"ר איציק שמולי:>
אז אנחנו מצביעים על תקנות 11-14. מי בעד?
הצבעה

בעד – פה אחד
סעיפים 11-14 אושרו.
<היו"ר איציק שמולי:>
אושר פה אחד.

<ישי יודקביץ:>
	"ביטול שידור תשדיר בידי בעל התשדיר
	15.
	בעל תשדיר רשאי בכל עת לבטל שידור התשדיר,  בהודעה בכתב שתימסר לגלי צה"ל.

	הפסקת שידור תשדיר שאישורו בוטל
	16.
	בוטל אישור שידור תשדיר לפי תקנה 3(ב), יופסקו לאלתר שידורי אותו תשדיר."


<היו"ר איציק שמולי:>
הערות לשני הסעיפים האלה ? אז צריך להצביע אם לא. סעיפים 15 ו-16 להצבעה. מי בעד?

הצבעה

בעד – פה אחד
סעיפים 15-16 אושרו.
<היו"ר איציק שמולי:>
פה אחד.

<ישי יודקביץ:>
	"השבת תשלומים בשל אי שידור
	17.
	(1) בעל תשדיר יהא זכאי להשבה, בדרך של זיכוי חשבונו, של כל סכום שחויב בו בעד תשדיר שלא שודר מטעמים שאין לגלי צה"ל שליטה עליהם, אך לא יהא זכאי לפיצוי אחר כלשהו.

	
	
	(2) בעל תשדיר אשר ביטל את שידור התשדיר כאמור בתקנה 15 יהיה חייב בתשלום כאילו שודר התשדיר זולת אם נתקיים אחד מאלה:

	
	
	
	(1) הביטול או בקשת הדחייה הוגשה מטעמים שלדעת גלי צה"ל לבעל התשדיר אין שליטה עליהם.

	
	
	
	(2) הבקשה הוגשה שבעה ימים לפחות  לפני מועד השידור, אלא אם אישר מפקד גלי צה"ל מועד קצר יותר.

	
	
	(3) הופסקו שידורי תשדיר, כאמור בתקנות 11(ג), 12 ו-16 יזוכה חשבון בעל התשדיר בכל סכום שחויב בו בעד התשדיר שעדיין לא שודר ולא יהיה זכאי לפיצוי אחר כלשהו."


<היו"ר איציק שמולי:>
הערות? היועצת המשפטית.
אתי בנדלר:
אני חושבת שיש עם זה בעיה כי מדובר על כך שבעל התשדיר יהיה זכאי להשבה של כל סכום שחויב בו בעד תשדיר שלא שודר מטעמים שאין ל"גלי צה"ל" שליטה עליהם, אבל במקרה שמאן דהוא ביקש לשדר ביום א' בצהרים ומפקד "גלי צה"ל" החליט לשדר את זה ביום ב' בבוקר, יש ל"גלי צה"ל" שליטה עליהם. אם בעל התשדיר אומר: סליחה, אם זה מה שאתם מציעים לי, הרצועה, אז אני לא מעוניין, אז מה קורה אז? אין לו זכות השבה, זה מה שמופיע כאן.
<ירון דקל:>
אבל אז זה לא ישודר.
<קרן גונן:>
אם הוא לא חותם על ההסכם אז זה גם - - -
<אתי בנדלר:>
אבל אם הוא שילם אז הוא לא זכאי להחזר. 

<איילת ביגר:>
אין תשלום מראש בכל מקרה.
<אתי בנדלר:>
זה לא ברור, צריך להיות ברור שהוא לא חייב בתשלום במקרה כזה.
<ישי יודקביץ:>
סעיף 15 מאפשר לו לבטל את התשדיר.
<היו"ר איציק שמולי:>
נכון, אבל הוא לא מאפשר לו לבטל אותו בכל מקרה.
<ירון דקל:>
אבל אז, עו"ד בנדלר, הוא מבטל את התשדיר על פי סעיף 15.
<אתי בנדלר:>
כן, אבל בסעיף 15 הוא לא זכאי, תראה באיזה טעמים ב-17(ב): "בעל תשדיר אשר ביטל את שידור התשדיר כאמור בתקנה 15 יהיה חייב בתשלום כאילו שודר התשדיר זולת אם נתקיים אחד מאלה: (1) הביטול או בקשת הדחייה הוגשה מטעמים שלדעת גלי צה"ל לבעל התשדיר אין שליטה עליהם." ודאי שיש פה.
<קרן גונן:>
לרוב לקוח קודם כל מאשר את התשדירים ורק אחר כך חותם על הסכם ומתקדם בעצם. קודם אנחנו מקיימים אתו איזשהו דו שיח.
אתי בנדלר:
אבל את מדברת על הפרקטיקה, אני מדברת על מה שהתקנות מציעות, על פרקטיקה אולי שסוטה מהמקובל אצלכם.
<היו"ר איציק שמולי:>
אז אולי תציעו איזשהו תיקון?
<ירון דקל:>
איזה תיקון את מציעה להוסיף?

<אתי בנדלר:>
"הביטול או בקשת הדחייה הוגשה מטעמים שלדעת גלי צה"ל לבעל התשדיר אין שליטה עליהם" – או בשל החלטת מפקד "גלי צה"ל" לשדר את התשדיר במועד שאינו מתאים לבעל התשדיר.
<היו"ר איציק שמולי:>
זה סביר ביותר.

<ירון דקל:>
אוקיי.

<לאה ורון:>
ולמה בדרך של זיכוי חשבונו? אין דרכים אחרות, רק זו הדרך הבלעדית?
<ירון דקל:>
זו הדרך הפשוטה ביותר.

<לאה ורון:>
אולי הוא נתן לכם שיק ואתם רוצים להחזיר את השיק?

<היו"ר איציק שמולי:>
ירון, אפשר להתקדם עם זה?

<ירון דקל:>
כן.

<היו"ר איציק שמולי:>
טוב, אז אנחנו מעלים את זה להצבעה אלא אם כן יש הערות נוספות לנוסח המתוקן כמובן.
ישראל אייכלר:
יש לי רק שאלה לגבי מועד. הוא צריך להודיע 7 ימים קודם, השאלה אם אתם תודיעו לו יומיים קודם שהמועד - - -
<ישי יודקביץ:>
3 ימים.

ישראל אייכלר:
3 ימים. ואם תודיעו לו תוך יום והוא לא יספיק? צריכה להיות הדדיות בין ההודעה שלכם על דחיית התשדיר ליום מסוים, לבין זכותו להגיד: אני לא רוצה באותו יום. זה צריך להיות זהה. "הבקשה הוגשה שבעה ימים לפחות לפני מועד השידור, אלא אם אישר מפקד גלי צה"ל מועד קצר יותר", אז צריך להיות באותו מועד שיש ל"גלי צה"ל" להגיד לו: אני דוחה את התשדיר, שיהיה לו עוד זמן להגיד לו: אני לא רוצה.
<קרן גונן:>
לרוב אם מתקיימת דחייה זה בעקבות או תקלה או איזשהו משדר מיוחד, כלומר, זה מעכשיו לעכשיו.
<אתי בנדלר:>
זה בסדר, הכול לגיטימי, רק רוצים לוודא שהוא לא יחויב בתשלום.
<עמי רוטמן:>
אתי, 17(ג) לא נותן לך מענה? כי זה מה שמתייחס לשיקול דעת מפקד "גלי צה"ל" באיזושהי צורה.
אתי בנדלר:
לא, כי זה רק בחלק מהנסיבות. 

<עמי רוטמן:>
אני חושב ש-17(ג) הוא נותן מענה כי הוא מתייחס לסעיפים של ביטוי - - -
<אתי בנדלר:>
עו"ד רוטמן חושב שתקנה משנה (ג) נותנת מענה לעניין אבל אני לא חושבת כי מדובר כאן רק על הפסקת שידור בנסיבות המפורטות בתקנה (11)(ג), (12) ו-(16) וכאן מדובר על נסיבה אחרת.

<לאה ורון:>
גם המילה "הופסקו" היא לא המילה "לא שודרו".
<היו"ר איציק שמולי:>
ישי, אמרתם שהתיקון הזה של ה-3 ימים מקובל עליכם, ההערה של אייכלר?
<ישראל אייכלר:>
על ההדדיות בזמן.
<היו"ר אבישי ברוורמן:>
אם זה מקובל נציע ניסוח וזהו.

<ירון דקל:>
כן, בסדר.

<היו"ר איציק שמולי:>
אתי, ההערה של חבר הכנסת אייכלר מקובלת על "גלי צה"ל", אני מציע שנצביע על זה.
ישראל אייכלר:
מקובלת שתהיה הדדיות בין המועד שהם מודיעים לאזרח, שהם לא יכולים לפרסם בזמן שהוא רוצה, לבין זכותו להגיד: אני לא רוצה.
<ירון דקל:>
בסדר, כולם רוצים הדדיות.

<היו"ר איציק שמולי:>
קדימה, בואו נעלה את זה להצבעה. מי בעד?
הצבעה

בעד – פה אחד
סעיף 17 אושר.
<היו"ר איציק שמולי:>
אושר פה אחד עם התיקון של חבר הכנסת אייכלר כמובן והתיקון שהציעה היועצת המשפטית קודם לכן.
אתי בנדלר:
בעצם בפסקה (ב)(2): "הבקשה הוגשה שבעה ימים לפחות לפני מועד השידור, אלא אם אישר מפקד גלי צה"ל מועד קצר יותר, או שהוגשה בסמוך לאחר קבלת אישורו של מפקד גלי צה"ל בהתאם להוראות תקנה 3(א)".
<היו"ר איציק שמולי:>
אוקיי, סעיף 18.

<ישי יודקביץ:>
	"נוהל עבודת ועדת הפיקוח
	18.
	(1) ועדת הפיקוח  תתכנס בתחילת חודש ינואר ובתחילת חודש יולי של כל שנה  לפחות  לישיבה חצי שנתית ורשאית היא להתכנס בכל עת, על פי הצורך, לבקשת אחד מחברי הועדה לישיבה מיוחדת ובלבד שלא תכונס הועדה יותר מפעם אחת בחודש.  

	
	
	(2) שבעה ימים לפני כינוס ישיבה חצי שנתית  של הועדה, יגיש מפקד גלי צה"ל לוועדה, דין וחשבון בו יפורטו רשימת התשדירים ששודרו בגלי צה"ל בששת החודשים שקדמו להתכנסות הועדה, מועד שידורם ואורכם.   

	
	
	(3) ועדת הפיקוח תבחן  את מידת התאמתם של התשדירים לחוק ולתקנות אלה.

	
	
	(4) ועדת הפיקוח רשאית לעיין בתוכן התשדירים או לשמוע תשדירים, וכן לדרוש כל נתון ומידע אחר הנוגע לאישור התשדירים ולשיבוצם בשידורי גלי צה"ל.  

	
	
	(5) על חברי ועדת הפיקוח תחול חובת סודיות בכל הנוגע למסמכים או נתונים או כל מידע אחר שמועבר לעיון חברי הועדה על ידי גלי צה"ל והמידע האמור ישמש אך ורק לצורך מילוי תפקידי הועדה לפי סעיף 5 לחוק.  

	
	
	(6) ועדת הפיקוח  תדווח לשר הביטחון, לראש אגף כוח אדם במטה הכללי, לפרקליט הצבאי הראשי ולמפקד גלי צה"ל על ממצאיה לגבי מידת התאמת התשדירים, ותמליץ על מניעת שידור נוסף של תשדירים שאינם עומדים  בהוראות החוק ותקנות אלה.

	
	
	(7) מפקד גלי צה"ל יעדכן  את הועדה בדבר יישום המלצותיה;  השיג המפקד על ההמלצות, תקיים הועדה דיון על ההשגה  תוך שלושים יום מיום שביקש זאת מפקד גלי צה"ל ודיווח על החלטות הועדה בהשגות האמורות ימסר לבעלי התפקידים המנויים בתקנת משנה (ו).    

	
	
	(8) מפקד גלי צה"ל יוזמן לישיבות ועדת הפיקוח.

	
	
	(9) ועדת הפיקוח  תנהל פרוטוקול של ישיבותיה והחלטותיה וזאת בהתאם לכללים החלים על ועדות רשות השידור, כפי שאלה נקבעים מעת לעת על ידי הועדה וככל שאינם סותרים תקנות אלה."


<היו"ר איציק שמולי:>
תודה, ישי. אני מציע שלפני שאנחנו עוברים להערות אולי תסבירו גם, כי בכל זאת צופים בנו, בשפה של בני אדם מה תפקידה של ועדת הפיקוח, מתי היא מתכנסת ובאילו נסיבות, ממש בקצרה.
<ישי יודקביץ:>
ועדת הפיקוח לפי המוצע כאן, אל"ף, היא לא אמורה לאשר מראש תשדירים ומסיבות פרקטיות אופרטיביות גרידא. היא אמורה לשמוע אחת לחצי שנה, לסקור את מה שנעשה ב"גלי צה"ל" בנושא הזה, ההחלטות של מפקד "גלי צה"ל", והיא תדון בדוחות של מפקד "גלי צה"ל". 7 ימים לפני כינוס הישיבה החצי-שנתית הזו מפקד "גלי צה"ל" יהיה מחויב למסור לה דיווח מלא. הוועדה תוכל להתכנס לישיבות שלא מן המניין, לישיבות מיוחדות, לבקשת חבר ועדה, אבל כדי שלא תהיה ישיבה אחת ליומיים שלושה או כל שבוע אנחנו מציעים להגביל את זה לאחת לחודש, את הישיבות המיוחדות הללו. הוועדה תוכל להמליץ, מפקד "גלי צה"ל" יכול להשיג על המלצות של הוועדה וההשגה של מפקד "גלי צה"ל" תדון בישיבה מיוחדת של הוועדה, זו הצעה שלנו. וכמובן דיווחים לבעלי תפקידים בצבא ובמשרד הביטחון לגבי החלטות הוועדה. אנחנו רוצים, לסיכום, שהוועדה גם תנהל את פרוטוקוליה ונהלי העבודה שלה כמו שמתנהלת ועדה במליאת רשות השידור.
<היו"ר איציק שמולי:>
תודה. בבקשה, היועצת המשפטית.
<אתי בנדלר:>
יש לי עוד שתי הערות מעבר לכל התיקונים: אל"ף, בתקנת משנה (א) נאמר שהוועדה מתכנסת לשתי ישיבות בשנה וכשאני אמרתי: ומה אם אחד מחברי הוועדה מבקש לכנס אותה מעבר לכך?
<יעקב אשר:>
צריך להוסיף "לפחות".

<היו"ר איציק שמולי:>
שזו לא אחת משתי הישיבות?
<אתי בנדלר:>
לא, מעבר לאחת משתי הישיבות, שמי שעומד בראש ועדת הפיקוח יהיה חייב לכנס אותה לפי דרישת אחד מחברי הוועדה. צריכים לזכור שהוועדה מונה בסך הכול 3 חברים, זאת אומרת שאם הוא רוצה לכנס זה צריך לבוא לידי ביטוי שהוא רשאי לכנס אותה בכל עת. בנוסף לכך, אם אחד מחברי הוועדה האחרים מבקש לכנס, חובה עליו גם כן לכנס את הוועדה בתוך זמן סביר, 7 ימים, שבועיים, לא משנה, מיום הדרישה. כאן משאירים לו שיקול דעת, לא מחייבים אותו לכנס. בתקנה משנה (א) כתוב כך: "ועדת הפיקוח  תתכנס בתחילת חודש ינואר ובתחילת חודש יולי של כל שנה  לפחות  לישיבה חצי שנתית ורשאית היא להתכנס בכל עת, על פי הצורך, לבקשת אחד מחברי הועדה לישיבה מיוחדת", זו ממש לא הכוונה.
<ירון דקל:>
אפשר להוריד את המילה "ורשאית", "והיא תתכנס" בלי ה"רשאית".
<אתי בנדלר:>
"והיא להתכנס בכל עת", לא "על פי הצורך" - "להחלטת  יו"ר ועדת הפיקוח או לבקשת אחד מחבריה".
<היו"ר איציק שמולי:>
אוקיי, השינוי התקבל.

<אליהו פולק:>
סליחה, ואז מה קורה אם אחד מהחברים מבקש כינוס הוועדה, הוועדה מתכנסת, צריכה חומר נוסף וצריכה להמשיך לדון, אז היא לא יכולה להמשיך ולהתכנס אלא חודש לאחר מכן?
<היו"ר איציק שמולי:>
ברור שזה חלק מאותו הדיון. לא צריך לרדת פה לרזולוציות כל כך – הרי ברור שאם מכנסים דיון והדיון לא ממוצה במסגרת ישיבה אחת אתה עדיין באותו הדיון, זו הכוונה. גם צריך להפעיל סבירות.
<תומר קרני:>
אבל בהמשך לאותה הערה, אם נניח הדיון החצי שנתי לצורך הדוגמה היה בשבוע שעבר ושבוע לאחר מכן עולה איזושהי חסות שערורייתית והוועדה, לפי בקשת אחד מחבריה, רוצה להתכנס ולדון בזה בצורה דחופה ועוד לא עבר חודש, אז אנחנו לא מבינים מדוע זה צריך להיות.
<ירון דקל:>
כדי לא לטרטר.

<תומר קרני:>
תראו, אני מניח שהוועדה לא תרצה להתכנס בכל שבוע או כל שבועיים, אני לא יודע אם גם פעם בחודש אבל המגבלה הזו עלולה להיות מגבלה במקרים גבוליים שהיה כינוס לפני שבוע ולא נוכל עכשיו לדון חודש שלם.
<היו"ר איציק שמולי:>
יש לי הצעה, תגידו לי אם זה מקובל עליכם, ישי. אני חושב שאם באמת יקרה – אני לא רואה מצב כזה שקורה אבל היה וקורה דבר כזה כנראה שלא רק חבר אחד יזדעק אלא יזדעקו שניים, אם לא שלושה.
אתי בנדלר:
סה"כ הוועדה מונה 3 חברים.

<היו"ר איציק שמולי:>
אני חושב, תשקלו את האפשרות, שאם מדובר בשני חברים שפונים בדחיפות ומבקשים לכנס בדחיפות את הוועדה, האם יותר להם לעשות זאת.
<ירון דקל:>
איך אתה מונע טרטור?
<אליהו פולק:>
מה זה נקרא טרטור? מה זה טרטור? זה פיקוח ציבורי.

<ירון דקל:>
סליחה, מדובר בגוף מתחרה. 

<עידית צ'רנוביץ:>
מה זאת אומרת גוף מתחרה? 
<ירון דקל:>
רשות השידור היא בסופו של דבר מפקחת, היא גם גוף מתחרה, ואם רשות השידור תחליט לטרטר את "גלי צה"ל" אז היא יכולה לעשות את זה.

<מיקי מירו:>
ירון, מזמינים אותו לישיבות כל שבוע, אז מה אני יכול לעשות?

<ירון דקל:>
אולי את רוצה שזה יקרה, אני פחות רוצה, ולכן המגבלה של אחת לחודש היא בגדר הסביר.

<אליהו פולק:>
רגולטור הוא בפירוש לא מטרטר, רגולטור זו סמכות.

<ירון דקל:>
אני קורא לזה לטרטר. כשאתם תתכנסו לדון בזה פעם בשבוע אז גם תחילו את זה עלינו. 

<אליהו פולק:>
כן, אבל בגלל זה הוא רגולטור.

<היו"ר איציק שמולי:>
כן, משרד המשפטים, בבקשה, תנסו גם להציע הצעות ייעול.
<דפנה גלוק:>
אני מסכימה, אני חושבת שיש הבדל בין החשש שגורם יחיד בתוך הוועדה מביא לטרטור לבין סיטואציה שבה או היו"ר מבקש – גם אני חשבתי שהמגבלה של פעם בחודש בסיטואציה שהיו"ר מחליט על הכינוס, או גם סיטואציה ששני חברים מבקשים את הכינוס, אם צריך לכנס את הוועדה צריכה להיות אפשרות לכנס אותה, ויש הבדל בין חבר אחד לבין שניים או היו"ר או שלושתם. לא משנה, לצורך העניין כשיש איזושהי הבנה שנדרש כינוס.
<היו"ר איציק שמולי:>
כן, קרני, רצית להוסיף?

<תומר קרני:>
אין לי בעיה עם הפתרונות האלה, אני חושב אבל שצריך למצוא איזה פתרון שיאפשר לוועדה במקרה הצורך. רציתי להזכיר גם שהוועדה שמפקחת על השידורים הלא צבאיים של "גלי צה"ל", שהיא ועדה אחרת אמורה להיות, אין לה מגבלה על מתי היא מתכנסת, כן? היא יכולה להתכנס בכל תדירות שהיא. אז זו אפרופו ההערה לגבי התחרות והפיקוח. עוד פעם, אני לא מניח שזה יקרה בצורה דחופה אבל צריך לתת את האפשרות שזה יקרה.

<אתי בנדלר:>
אני מציעה אם כך שיאמר משהו כזה, תקנו אותי אם אני מפספסת: ועדת הפיקוח תתכנס בתחילת חודש ינואר ובתחילת חודש יולי של כל שנה לפחות לישיבה חצי שנתית והיא תתכנס בכל עת, על פי החלטת יו"ר הוועדה או לפי דרישת אחד מחברי הועדה לישיבה מיוחדת, ובלבד שלא תכונס הועדה יותר מפעם אחת בחודש, אלא אם כן החליט יו"ר הוועדה לכנסה או דרשו זאת שניים מחברי הוועדה.
<היו"ר איציק שמולי:>
זה בסדר?

<ירון דקל:>
מקובל.

<יעקב אשר:>
בסדר גמור.

אתי בנדלר:
כמובן שצריכים לשפר את הנוסח. עכשיו לעניין תקנת משנה (ב), זה לא: "7 ימים לפני כינוס הוועדה" אלא "לפחות 7 ימים לפני כינוס הועדה".
<ישי יודקביץ:>
בסדר. 
אתי בנדלר:
ההערה האחרונה שלי היא מה קורה אם מפקד "גלי צה"ל" מסיג על החלטות ועדת הפיקוח. מה שנאמר כאן ב-(ז) שאם הוא הסיג היא תקיים דיון על ההשגה, אבל אם ההשגה שלו לא מתקבלת, האם זה סוף פסוק או האם תהיה ערכאה מעבר לזה? אני חושבת שראוי שתהיה ערכאה מעבר לעניין הזה כי בכל זאת אני לא יכולה לא להתחבר כאן להערה שבכל זאת מדובר באיזושהי ועדה של גוף מתחרה ולכן אני חושבת שבמקרה כזה צריך להעביר את זה להכרעה משותפת של שר הביטחון והשר הממונה על רשות השידור.
<ירון דקל:>
בסדר, מקובל.

<מיקי מירו:>
גם כתוב שזה יישום המלצותיה, לא קביעותיה.

<היו"ר איציק שמולי:>
בסדר, ההצעה מקובלת על "גלי צה"ל" אז אנחנו מתקדמים. הערות נוספות לכל סעיף 18? בבקשה, חבר הכנסת.
ישראל אייכלר:
לי יש הערה, סעיף (ג): "ועדת הפיקוח תבחן  את מידת התאמתם של התשדירים לחוק ולתקנות אלה." אני מבקש להוסיף: ותדון גם בנימוקי הפסילה של התשדירים שנפסלו.
<היו"ר איציק שמולי:>
בסדר, זה מקובל.
<ירון דקל:>
זה ברור.
<מיקי מירו:>
יש לי רק שאלת הבהרה. אני שואל לגבי אותו סעיף (ז), הוועדה - - -
אתי בנדלר:
זו ביקורת בדיעבד, זה לא יכול כבר. זאת אומרת, הם פסלו. 

<יעקב אשר:>
כל הוועדה פה בדיעבד. 
<אתי בנדלר:>
כן, לכן איך היא יכולה? מתכנסים פעמיים בשנה.
<ישראל אייכלר:>
לא, היא יכלה להתכנס כל חודש או לפי דרישת שני חברים כל שבוע.
<יעקב אשר:>
בכל מקרה הוועדה תבחן את מידת התאמתם של התשדירים בדיעבד, זה מין איזשהו מצפן לעתיד.
<אתי בנדלר:>
זה קיים בלאו הכי בלי תיקון, זה אחד מתפקידה.
<יעקב אשר:>
לא, מה שהוא אומר שהיא גם תבחן לא רק את התאמתם אלא גם את אלה שנפסלו, וגם מבחינת כזה וראה קדש הלאה.
<אתי בנדלר:>
זה נדמה לי חלק מהדוח שהם אמורים לקבל כך וכך.

<היו"ר איציק שמולי:>
מה שטוענת היועצת המשפטית הוא שזה כבר כלול בסעיף (ג).

<ישראל אייכלר:>
אבל יש הסכמה של "גלי צה"ל" בעניין הזה.
אתי בנדלר:
אנחנו נבחן ואם זה לא כלול בלאו הכי, בחינת התשדירים שנפסלו, אז נבהיר את זה.
<יעקב אשר:>
אנחנו נוקטים את גישת היושב-ראש הזמני כרגע, בלשון בני אדם.
<דפנה גלוק:>
אני רוצה רק להבין את האמירה של היועצת המשפטית בקשר להשגות של מפקד "גלי צה"ל" בוועדת הפיקוח. למיטב הבנתי, כשהחוק קבע את ועדת הפיקוח השר הממונה, אין לו סמכות פה, לא כל כך ברור לי מה הצעת, אולי תסבירי לי.
אתי בנדלר:
את אומרת שההצעה חורגת בעצם מההסמכה – יכול להיות.

<דפנה גלוק:>
לא כל כך ברור לי למה את מתכוונת, אני לא בטוחה שהבנתי.

<אתי בנדלר:>
אני אגיד לך מה מטריד אותי. מטריד אותי שמקבלים החלטה בוועדת הפיקוח ומפקד "גלי צה"ל" רשאי להשיג על ההחלטה הזאת ומבקש מהם בעצם – אותו פורום דן מחדש בהחלטה שלו, ונניח שההשגה שלו לא מתקבלת, שאלתי את עצמי האם זה סוף פסוק.
<דפנה גלוק:>
בעיני כן. החוק קבע שיש ועדת פיקוח, היא הוועדה שמפקחת.

<תומר קרני:>
בדומה לסעיף 48 לחוק רשות השידור.
<דפנה גלוק:>
רשות השידור היא גוף עצמאי בוודאי בדברים כאלה וההכנסה שלה – שר הביטחון הוא מבחינתי לא שונה ממפקד "גלי צה"ל" במובן הזה, זו אותה מערכת ולשר הממונה אין מעמד בעיני בתחום הזה.
<יעקב אשר:>
יש תמיד איזה סוף.
אתי בנדלר:
אני חושבת שהיה ראוי בכל זאת לעשות את זה אבל אני חוששת בעקבות הערתך שלהצעה שלי אין אסמכתא בחוק. יכול להיות, אני בודקת את זה.
<תומר קרני:>
אפשר להזכיר שגם אין החלטות לערור על החלטות ועדת "גלי צה"ל" של מליאת רשות השידור באותה צורה, גם היא הוועדה המוסמכת לפקח על לוח השידורים.
<היו"ר איציק שמולי:>
אתה יכול לחזור על דבריך?

<תומר קרני:>
אני אומר שבדומה לכך – הרי בסעיף 48 לחוק השידור מוסדר אופן הפיקוח מצד מוסדות רשות השידור על השידורים הלא צבאיים של "גלי צה"ל", בכלל השידורים, לא החסויות ותשדירי השירות, והתפקיד הזה מסור לוועדת "גלי צה"ל" של מליאת רשות השידור, לא זכור לי שיש שם אפשרות ערר על ההחלטות האלה.

<מיקי מירו:>
זה החלטות, זה לא המלצות.
<אתי בנדלר:>
אני חוזרת בי ולו רק בגלל שקראתי עכשיו את סעיף 5(ג) לחוק גלי צה"ל ונאמר שם שהשר בהתייעצות עם השר הממונה על ביצוע חוק רשות השידור יקבע את סדרי עבודתה של ועדת הפיקוח ובמסגרת סדרי עבודתה של ועדת הפיקוח אינני יכולה להעניק סמכויות השגה לשרים.

ישראל אייכלר:
יש לי שאלה, ועדת הפיקוח הם שלושה אנשים אמרת, מי הם השלושה?

<ישי יודקביץ:>
שאינם חברים בוועדת הרדיו של מליאת רשות השידור.
<ירון דקל:>
מליאת רשות השידור.
<ישראל אייכלר:>
אבל ביקשתי בדיון הקודם שיהיה גם לרשות השנייה נציג שם.
<ישי יודקביץ:>
הצעה שלך לא התקבלה.
<ישראל אייכלר:>
היתה הצבעה ולא התקבלה?

<ישי יודקביץ:>
כן.

<תומר קרני:>
אגב, הוועדה תהיה בת שלושה עד חמישה חברים, זה החוק. 
<ישראל אייכלר:>
אז אפשר להוסיף עוד אחד?
<ישי יודקביץ:>
לא, אבל לא מהרשות השנייה.

אתי בנדלר:
סעיף 5 לחוק, שאותו אנחנו לא יכולים לשנות עכשיו, לחוק גלי צה"ל, החוק שעליו אנחנו מדברים, קובע שוועדת הפיקוח תהיה בת שלושה עד חמישה חברים שימונו מקרב החברים במליאת רשות השידור. 
<היו"ר איציק שמולי:>
מדובר בחוק הראשי.
<אתי בנדלר:>
זה בחוק הראשי, בדיוק.

ישראל אייכלר:
אז זה נשאר בהסתייגויות במליאה?

<מירב תורג'מן:>
יש לך שתי הסתייגויות להצעת החוק אבל אני לא בטוחה אם זה בעניין הזה של ועדת הפיקוח, אני צריכה לבדוק את זה ולהשיב לך.

<ישראל אייכלר:>
אבל ביקשתי אז שיהיה גם על הרשות השנייה.

<אתי בנדלר:>
יכול להיות, אני לא זוכרת, זה חוק שאנחנו הנחנו כבר.

<היו"ר איציק שמולי:>
טוב, אנחנו לא נפתור את זה כאן ועכשיו.
ישראל אייכלר:
אז זה לא שייך לפה?
<אתי בנדלר:>
לא.

<היו"ר איציק שמולי:>
הערות נוספות? כן, קרני.
<תומר קרני:>
מספר הערות לגבי הסעיף הזה. היו לנו יותר הערות, חלקן התקבלו, אני חייב לציין, ונכנסו בנוסח. לגבי 18(א), הכינוס אחת לחודש, דיברנו. 18(ב), הדין וחשבון מוגש לפני ישיבה חצי שנתית אבל גם לפני ישיבה, נקרא לה, שלא מן המניין. אותה ישיבה שמכונסת לפי בקשת החברים, הוועדה צריכה לקבל חומר, דיווח, פרטיים. 
<היו"ר איציק שמולי:>
זה בסדר?

<ישי יודקביץ:>
לא, זה לא מקובל עלינו כי אנחנו חושבים שהישיבות הסדורות הן אחת לחצי שנה, לישיבות שלא מן המניין מפקד "גלי צה"ל" לא צריך למסור את הדוח המסודר.
<היו"ר איציק שמולי:>
הוא לא מדבר על הדוח.

<תומר קרני:>
אז אל תמסור דוח אבל תמסור פרטים.

<היו"ר איציק שמולי:>
הוא לא מדבר על הדוח, ישי, הוא מדבר על להעביר חומר.
<ישי יודקביץ:>
בכל מקרה לחברי הוועדה יש סמכות לקבל חומר. סעיף (ד) מדבר על: "ועדת הפיקוח רשאית לעיין..." גם מחוץ לישיבות, לא צריך את למסמר את הדוח.
<היו"ר איציק שמולי:>
מקובל, הלאה, תומר.
<תומר קרני:>
לגבי סעיף (ה), הוא לא כל כך ברור לי. על פי הכללים הפנימיים שלנו ישיבות המליאה הן פומביות, הפרוטוקולים של כל ישיבות מליאת רשות השידור, וזה מן הסתם יחול גם על הוועדה הזו, כפופים גם לחוק חופש המידע, כך שלא ברור לי בדיוק הסעיף הזה של הסודיות. אם הוועדה דנה בתשדיר מסוים ובתוכנו, האם הציבור לא רשאי לדעת שהיא דנה בתשדיר הזה, מה היו החלטותיה ומה נאמר לגבי התשדיר הזה?
<ישי יודקביץ:>
אנחנו לא מדברים על הפרוטוקולים ועל ההחלטות, אנחנו מדברים על נושא כל מידע שמועבר. "גלי צה"ל" אמורים למסור לחברי הוועדה כל מידע שהם יבקשו לגבי כל - - - 
<היו"ר איציק שמולי:>
אחרת לא יפרסמו אצלם.
<ירון דקל:>
נכון, כל משא ומתן שהתנהל בין לקוח, אתה רוצה לפרסם? חד משמעית לא.

<ישי יודקביץ:>
פרטים לגבי משא ומתן אני גם לא חייב למסור לפי חוק. 
<ירון דקל:>
ואם זה יעלה בוועדה? זה גם לא יפורסם.

<תומר קרני:>
ואגב, גם לפי חוק חופש המידע אני צריך לשאול אתכם לגבי עמדתכם אם מבקשים ממני למסור מידע כזה ויש איזה תהליך פה, אבל - - -
<ישי יודקביץ:>
הכוונה שלנו לנתונים המסחריים, זאת היתה הכוונה שלנו.
<ירון דקל:>
ודאי שלא.

<היו"ר איציק שמולי:>
אוקיי, וזה נאמר לפרוטוקול.
<תומר קרני:>
אז צריך להיות ברור שזה בכפוף לחוק. אני לא יודע אם צריך להוסיף את זה כאן אבל צריך להיות ברור שזה כפוף לחוק חופש המידע.
<ירון דקל:>
ברור שזה כפוף.

<מיקי מירו:>
מה קורה במקרה נניח שאתם משדרים 7 דקות פרסומות וזה עולה בוועדת הפיקוח, זה סודי או פתוח?
<ירון דקל:>
הפרוטוקול פתוח.
<איילת ביגר:>
הפרוטוקול פתוח, זה מה שאמרתם.
<היו"ר איציק שמולי:>
תומר, יש עוד הערות?

<תומר קרני:>
עוד שתיים וחצי הערות. יש כאן התנסחות של יישום המלצות הוועדה, להבנתי החוק קובע שהוועדה תפקח, אני לא יודע "תמליץ", תמליץ למי? הוועדה קובעת, מחליטה.
<מיקי מירו:>
זה קשור למה שדיברתי.
<תומר קרני:>
זה צריך להיות "החלטותיה", לא "המלצותיה".

<מיקי מירו:>
זה החלטות.

אתי בנדלר:
האמת היא שוועדת פיקוח אמורה לפקח אבל בסופו של דבר אין לה סמכויות אופרטיביות.
<תומר קרני:>
אין הסדר פה למי היא ממליצה ומי אמור לקבל את ההחלטות. היא מחליטה, היא מקבלת את ההחלטות.
<מיקי מירו:>
אם זה המלצות אז יש עוד מישהו מלמעלה שצריך לקבל או לא לקבל.
<היו"ר איציק שמולי:>
משרד המשפטים, מה אתם מציעים?
<דפנה גלוק:>
בעיני זה בוודאי לא המלצות, אבל השאלה מה קורה אם "גלי צה"ל" לא מיישמת היא שאלה בפני עצמה.
<היו"ר איציק שמולי:>
מה את ממליצה לגבי הניסוח, להשאיר אותו כפי שהוא?

<ישי יודקביץ:>
זה מתייחס לתקנה משנה (ו) ולתקנת משנה (ז).
<מירב תורג'מן:>
גם (ו).

<ישי יודקביץ:>
כי ב-(ו) אנחנו מדברים: "ותמליץ על מניעת שידור נוסף". זאת אומרת, אם היא רואה שיש איזו בעיה בתשדיר - - -
<דוד צור:>
היא אומרת בהנחה שלא מיושמות ההמלצות.
<דפנה גלוק:>
כשאני מדברת על משהו שנוצר מכוח התקנה – השאלה האם עכשיו, כשהשר אמר שהיא תמליץ, אז הוא כאילו גרע מסמכותה כמפקחת? כמפקחת אין לי שום דבר שאומר שהיא יכולה לחייב אותם לעשות כך או אחרת. אני לא רואה מניעה. אם הכוונה היא להמלצות שספציפיות הן ההמלצות שמדוברות בסעיף (ו) אז זה ודאי המלצות, אבל יש החלטות שאינן בגדר סעיף (ו), זה לא המלצות.
<ירון דקל:>
אבל (ז) מתייחס לזה.
<דפנה גלוק:>
אז לצורך העניין (ז) מתייחס להמלצות לפי סעיף (ו) ואם יש החלטה שאינה בסוגיה של מניעת שידור נוסף של תשדירים שאינם עומדים, זה לא נכנס ל-(ז), זה משהו אחר, זה מה שאני מנסה לומר.

<אתי בנדלר:>
אז מה את מציעה, דפנה?

<לאה ורון:>
לא מספיק שוועדת הפיקוח מדווחת?

<היו"ר איציק שמולי:>
שימו לב לכמה אינסטנציות ועדת הפיקוח צריכה לדווח, לשר הביטחון, לראש אגף כוח אדם, לפרקליט הצבאי.
<אליהו פולק:>
לפי הניסוח הקיים אין לוועדת הפיקוח סמכות לשום דבר, כי אין פה החלטה שאם מפקד "גלי צה"ל" מערער וועדת הפיקוח לא מסכימה אתו, אז מה? לא כתוב פה כלום.
<דפנה גלוק:>
מן הראוי שגם שמפקד "גלי צה"ל" וגם המערכת כולה שאחראית תיקח את ההמלצות של ועדת הפיקוח ברצינות ותעשה ככל יכולתה כדי - - -
<אליהו פולק:>
ואם היא לא מסכימה, אז איפה ועדת הפיקוח מפקחת? אם לא נותנים לה סמכויות בשביל מה צריך אותה?
<דוד צור:>
בגלל זה היא ועדת פיקוח, לא ועדה ממונה.
<אליהו פולק:>
אבל אם אתה מפקח יש לך זכות להחליט.
<דוד צור:>
היא לא ועדה ממונה, היא ועדת פיקוח, לכן יוצאים מתוך הנחה שיש פה שר ביטחון, ראש אכ"א. 
<מיקי מירו:>
אז זאת אומרת שזה רק המלצה?

<אליהו פולק:>
אז הכול המלצות? 
<היו"ר איציק שמולי:>
יש פה הצעת פשרה.

<דוד צור:>
היא ועדת פיקוח, היא לא ועדה ממונה, זה לא היררכי. 

<מיקי מירו:>
אז זה לא פיקוח.

<אליהו פולק:>
זה לא פיקוח, זו ועדה ממליצה.

<דוד צור:>
מבקר המדינה הוא גורם מפקח או גורם ממונה? מבקר המדינה הוא גורם מפקח, לכן הוא גורם ממליץ.
<היו"ר איציק שמולי:>
בואו נשמע את הצעת הפשרה, בבקשה.

<איילת ביגר:>
אנחנו מציעים בסעיף (ז) להוריד את המשפט הראשון כך שיהיה: "השיג מפקד גלי צה"ל על ממצאי ועדת הפיקוח תקיים הועדה  דיון" והמשך המשפט.
<תומר קרני:>
לא, אבל הוא צריך לעדכן את הוועדה מה נעשה בעקבות החלטותיה.
<דוד צור:>
אין בעיה, עדכונים זה בסדר.

<היו"ר איציק שמולי:>
זו השגה, לא?

<תומר קרני:>
אם הוועדה החליטה החלטה אז רצוי שהמפקד יעדכן אותה בישיבה הבאה או מתי - - -
<איילת ביגר:>
אבל הוא יפקח על המפקדים שלו לשר הביטחון ולראש אכ"א.
<תומר קרני:>
אבל כתוב: "יעדכן  את הועדה בדבר יישום המלצותיה", זה המשפט.
<איילת ביגר:>
אז אנחנו רוצים להוריד את זה בעקבות מה שדובר פה.
<תומר קרני:>
אז הוא לא יעדכן אותה? אם הוועדה תבקש עדכון, מפקד "גלי צה"ל" יגיד: אין לי פה - - -
<איילת ביגר:>
אנחנו כן צריכים להשאיר.
<מירב תורג'מן:>
אם הוועדה תבקש עדכון, מפקד "גלי צה"ל" יצטרך להעביר עדכון.

<תומר קרני:>
זה סעיף שהוא במקום לדעתי, רק הניסוח שלו לא.
<דפנה גלוק:>
אם ועדת הפיקוח מצאה ממצאים והמליצה המלצות ואז היא באה ואומרת למפקד "גלי צה"ל": בבקשה, תספר לי מה עשית, מפקד "גלי צה"ל" צריך לבוא ולספר לה מה הוא עשה.
<תומר קרני:>
אם ועדת הפיקוח מצאה שחסות מסוימת לא עומדת בכללים וביקשה אחר כך עדכון מה נעשה עם זה אז היא צריכה לקבל את העדכון על זה.
<(היו"ר אבישי ברוורמן, 12:14)>
<דפנה גלוק:>
לא משנה, אבל ברגע שיש המלצה אופרטיבית ומבקשים דיווח על מה נעשה עם ההמלצה האופרטיבית מפקד "גלי צה"ל" יצטרך לדווח.
<דוד צור:>
זה בסדר, איפה הבעיה? לא צריכה להיות בעיה עם זה.
<איציק שמולי:>
אין עם זה בעיה. אבישי, תעלה להצבעה. 
<אתי בנדלר:>
אז מה עולה? נשאר כפי שזה?
<קריאה:>
מרוקנים את כל הוועדה ממשמעות.

<מיקי מירו:>
זה הופך אותה לוועדה חסרת משמעות.
<דוד צור:>
עם כל הכבוד, אתם רוצים להיות ממונים, לא גורם מפקח, לפי התיקון הזה.

<תומר קרני:>
לא ממונים, רוצים שיהיה משמעות למילה פיקוח. 
<דוד צור:>
מה אתה רוצה, סנקציה על משהו? 
<תומר קרני:>
לא, לא סנקציה.

<עידית צ'רנוביץ:>
לא, אנחנו רוצים שהוועדה תהיה כזו שמקבלת החלטות והיא לא בגדר ממליצה.
<דוד צור:>
נאמר והתקבלה והוא משיג, אז יש לו היררכיה מעל.
<עידית צ'רנוביץ:>
ואם אין הסכמה ביניהם?
<דוד צור:>
אז עם כל הכבוד יש לו היררכיה מעל. לא גורם מתחרה אמור להיות גורם ממונה והוא מפקח. יש פה עיוות.
<עידית צ'רנוביץ:>
אבל זה המצב כרגע, שהחוק אומר שוועדת הפיקוח בנויה מחברי המליאה.
<דוד צור:>
לכן החוק הוא חוק מאוזן.
<דפנה גלוק:>
אז אפשר לתקן את החוק המקורי אבל כרגע זה המצב.

<עידית צ'רנוביץ:>
לנו יש אינטרס שהוועדה הזו תהיה בעלת משמעות ושהיא לא תהיה רק ועדה שממליצה ולעקר אותה מתוכנה.
<דוד צור:>
אתם רוצים החלטה, אתם רוצים שתהיה לכם יכולת להחליט.

<עידית צ'רנוביץ:>
כן.

<מיקי מירו:>
את המילה "החלטה".

<דוד צור:>
זו סנקציה, להורות אותם לא, להורות אותם כן.

<מיקי מירו:>
לא סנקציה.

<קריאה:>
לא סנקציה, החלטה ולא המלצה.
<תומר קרני:>
לא מדובר על סנקציה, השאלה מה קורה אם הוועדה מחליטה שחסות מסוימת שהיא דנה בה לא עומדת בכללים ומבקשת או מורה להוריד אותה, השאלה אם זה המלצה או החלטה מחייבת, זו שאלה.
<איילת ביגר:>
האם מפקד "גלי צה"ל" צריך לבוא ולהגיד: אוקיי, אז לא שידרתי את החסות? אני חושבת שזו החלטה שהיא מקובלת.
<אליהו פולק:>
אי אפשר להגיש ערר לוועדה, זה כבר החלטתם, עכשיו אתם גם רוצים שהוועדה לא תוכל להחליט כלום, אני לא יודע מי יהיה מוכן לשרת בוועדה כזו.
<דפנה גלוק:>
יש לנו הצעה, אתי.
<ירון דקל:>
אני מציע לא להכפיף את מפקד "גלי צה"ל" לרשות השידור.
<אליהו פולק:>
נכון, אבל כן לוועדה ציבורית חיצונית.

<דפנה גלוק:>
מכיוון שהסמכות של השר מלכתחילה היא לקבוע את סדרי העבודה והשר אינו קובע את הסמכות של הוועדה להמליץ או להחליט כך או אחרת, אני מציעה פשוט למחוק את הסיפה של סעיף (ו). החל מ"ותמליץ על מניעת שידור נוסף" אני מציעה למחוק. השאלה המהותית לא נפתרה פה, השאלה המהותית האם הוועדה רשאית להחליט או רק להמליץ לא נפתרה בשלב הזה, האמירה היא שבעצם השרים שקובעים את התקנות האלה, או השר שקובע את התקנות האלה, הוא לא זה שמוסמך להגיד לוועדה האם היא רשאית להמליץ או רשאית להחליט, הוא מוסמך לקבוע את סדרי עבודתה. זה מה שאני מנסה לומר, והשאלה היא שאלה בפני עצמה והיא לא נפתרה.
<איילת ביגר:>
ואז מה התיקון ב-(ז)?
<לאה ורון:>
ההצעה שלך רק מחלישה עוד יותר.
<דפנה גלוק:>
לא, היא לא מחלישה את הוועדה, היא לא קובעת כלום לגבי הוועדה.
<דוד צור:>
אני חושב שבגלל שהוועדה נקראת ועדת פיקוח יש פה רצון לקבל לוועדת הפיקוח סמכויות הרבה מעבר במובן הזה שיש רצון להחליט. בסופו של דבר נוצר פה מצב שיכפיפו את מפקד "גלי צה"ל" לוועדת הפיקוח, ועדת הפיקוח יש לה אינטרסים גם מנוגדים. בהנחה שאנשים הכי ישרים בעולם, הכי הגונים בעולם והם יהיו מה שנקרא "בונה פידה" זה לא הגיוני שבסוף ועדת הפיקוח תקבל החלטה שהיא החלטה פוסקת, ולכן כשמה כן היא, ועדת פיקוח. אם צריכים - - -
<עידית צ'רנוביץ:>
אז מה משמעות הפיקוח? 
<מיקי מירו:>
אז אולי לא צריך אותה?

<דוד צור:>
רגע, שמעתי אתכם בסבלנות לא דיברתי.

<עידית צ'רנוביץ:>
הוועדה - - -

<היו"ר אבישי ברוורמן:>
תסלחי לי, הוא מדבר, הוא יסיים ואז תדברי.
<דוד צור:>
לכן, אם נדרשת פה סמכות נוספת מעל לוועדת הפיקוח בהנחה שלא מגיעים להבנות, בסופו של דבר לדעתי הציר הזה שנקבע אם זה שר הביטחון או הפצ"ר קודם או כל אינסטנציה אחרת, אבל אי אפשר בסופו של דבר להשאיר את ההחלטה בידי ועדת הפיקוח שיש לה גם ניגוד אינטרסים, מה לעשות.
<ישי יודקביץ:>
מה שאני מבין, וההערה של משרד המשפטים מקובלת עלי וזו יכולה להיות בעיה משפטית פה, שהנושא הזה של מה תעשה הוועדה, המלצה, החלטה, דברים כאלה, השרים לא יכולים לקבוע בתקנות את הנושא הזה, של המלצה או החלטה, מאחר והשרים מוגבלים בחוק הראשי לקבוע רק את סדרי עבודת הוועדה ולא את סמכויות הוועדה. לכן צריך למחוק את סיפה סעיף (ו) ואת רישה סעיף (ז) ולהשאיר את הסעיף כפרוצדורלי.
<אתי בנדלר:>
אני חושבת שהרישה של סעיף (ז) זה חלק מסדרי עבודה, אני חושבת שאתה נותן לזה פרשנות מאוד מצומצמת. לא צריכים לקחת את זה למקום רחוק מדי כי אם אתה אומר שסדרי העבודה זה רק אם הם יתייצבו בירושלים או בתל אביב ובאיזה שעה אז חבל על הזמן בכלל לשבת על התקנות. ברור שכשאתה אמרת שכל התקנות בכל מקום שהיה קודם מה מותר ואסור זה חלק – זו פרשנות הרבה יותר רחבה. אבל יכול להיות שבאמת אין מקום. אני הייתי אומרת אולי למחוק "ותמליץ על מניעת שידור נוסף" אבל "ועדת הפיקוח תדווח לשר הביטחון, לראש אגף כוח אדם במטה הכללי, לפרקליט הצבאי הראשי ולמפקד גלי צה"ל על ממצאיה לגבי מידת התאמת... ומסקנותיה". "ועל מסקנותיה", בלי לקבוע כרגע אם זה בגדר המלצה או משהו.
<היו"ר אבישי ברוורמן:>
יפה.
<ירון דקל:>
זה אפקט ציבורי מאוד משמעותי, דבר כזה. מאוד משמעותי. איזה כוח שמדווחים לפצ"ר? יש לזה כוח מאוד גדול.
אתי בנדלר:
ואחר כך: "מפקד גלי צה"ל יעדכן  את הועדה בדבר יישום מסקנותיה".
<היו"ר אבישי ברוורמן:>
אני רוצה שתקרא ראיון שלי ב"אל-מוניטור", ירון דקל, עם מזל מועלם לגבי חוסר המשילות הישראלי שנובע מהנושא חברי הכנסת שרצים ממקום למקום, קרא את זה בבקשה.
<ירון דקל:>
מאה אחוז, עד הישיבה הבאה.

<דוד צור:>
לקחתי את זה אישית.

<היו"ר אבישי ברוורמן:>
לא, אתה לא אשם, אתה רק חלק ממערכת תמריצים.
<היו"ר אבישי ברוורמן:>
אסור שאנשים ישבו בכמה ועדות, הוא לא הדוגמה היחידה לחברי כנסת שעושים את זה.

<אתי בנדלר:>
"השיג המפקד על הממצאים או על המסקנות תקיים הועדה דיון על ההשגה  תוך שלושים יום מיום שביקש זאת מפקד גלי צה"ל  ודיווח על החלטות הועדה בהשגות האמורות ימסר לבעלי התפקידים", זה בסדר.  
<ישי יודקביץ:>
זה בסדר.
<היו"ר אבישי ברוורמן:>
קרני, אי אפשר בלי קרני, מה קרה, קרני?

<תומר קרני:>
יש לנו עוד שני סעיפים: אל"ף, אני מניח שזה ברור שהדיון בהשגה של מפקד "גלי צה"ל" לא נכלל במכסת הדיונים קודם שצריכים לבקש פעם בחודש או פחות מזה.
<היו"ר אבישי ברוורמן:>
לא, לא. השכל הישר כבר לא קיים, כמה עורכי דין העולם צריך?
<תומר קרני:>
לגבי סעיף (ט).

<ישי יודקביץ:>
בסעיף (ט) הלכנו לפי ההערות של השר ארדן. 
<תומר קרני:>
כן אבל חלקית, לא עד הסוף, משום שכאן מדובר שהפרוטוקול ינוהל בהתאם לכללים החלים אבל אנחנו ביקשנו שהחלות של הכללים שחלים על כלל ועדות מליאת רשות השידור תחול גם על הוועדה הזו. זאת אומרת בכלל על כינוסה והחלטותיה יחולו הכללים החלים, רוב, קוורום.
<אתי בנדלר:>
אז מה אתה מציע?
<תומר קרני:>
אין לי בעיה עם הרישה, שיהיה כתוב שעל כינוסה והחלטותיה יחולו הכללים - - -
<אתי בנדלר:>
אנחנו לא יודעים מה זה. תראה, יש בעיה לוועדה כרגע לאשר נוסח כשאנחנו לא יודעים מה המשמעות שלהם בכלל.
<היו"ר אבישי ברוורמן:>
עזוב אותי, עוד סעיף ועוד סעיף, אני כבר לא יכול, לא יכול יותר. רבותי.
<לאה ורון:>
היתה כבר הצבעה, סעיף 18 אושר. 

<ירון דקל:>
נשארו סעיפים 19 ו-20, עוד שניים קצרים מאוד.

<היו"ר אבישי ברוורמן:>
אני לא יודע, הייתי קורא את ההגדה של פסח, עד איפה זה הגיע?
<מיקי מירו:>
עוד הערה אחת, הערה אחרונה ודי.

<תומר קרני:>
הערה אחרונה, אני מבטיח. 

<לאה ורון:>
לסעיף 18 שכבר אושר? 

<תומר קרני:>
אני אמרתי לפני שהוא אושר. אנחנו היינו רוצים להוסיף כאן גם אמירה שהוועדה לא אחראית לתוכן השידורים. זה נכון שכתוב במקום אחר שבעל התשדיר הוא האחראי אבל זה מובן מאליו וצריך להיות ברור שהוועדה לא אחראית לתוכן של השידורים שמשודרים, היא מפקחת אבל היא לא אחראית.
אתי בנדלר:
איך אפשר להניח, על סמך מה, שהוועדה אחראית לתוכן השידורים כדי לכתוב את זה? היא גם לא אחראית על השעה, בשביל מה?
<היו"ר אבישי ברוורמן:>
חבר'ה, מספיק עם הכסת"ח הזה, בשביל זה יש רק ראש אחד, משהו לא בסדר – להוריד את הראש לירון דקל, לא מעניין אותי שום דבר. הלאה.
אתי בנדלר:
תומר, אני לא מבינה את ההערה, כאילו איך אפשר בכלל לבוא למסקנה שאולי כן כדי לפטור?
<היו"ר אבישי ברוורמן:>
אתי, אני לא יכול יותר, כל אחד יתחיל לי פה וכו', כולם כסת"חים, יאללה, נו.

<ישי יודקביץ:>
	"עוצמת שמע מותרת בשידורי רדיו
	19.
	גלי צה"ל לא ישדר תשדיר או קדימון בעוצמת קול העולה על טווח עוצמת הקול בתוכנית אשר שולבו בה שולבו התשדיר או הקדימון."


<היו"ר אבישי ברוורמן:>
רבותי, מי בעד?
הצבעה

בעד – פה אחד
סעיף 19 אושר.
<היו"ר אבישי ברוורמן:>
אושר פה אחד.

<ישי יודקביץ:>
	"תחילה
	20.
	תחילתן של תקנות אלה  שלושים ימים מיום פרסומן."


<היו"ר אבישי ברוורמן:>
רבותי, מי בעד?
הצבעה

בעד – פה אחד
סעיף 20 אושר.
<היו"ר אבישי ברוורמן:>
בעד פה אחד. ירון, אתה חייב לי רק כל חודש פגישה.

<ירון דקל:>
פגישה ולקרוא את ה"אל-מוניטור".

<היו"ר אבישי ברוורמן:>
תודה רבה, להתראות, הישיבה נעולה.
<הישיבה ננעלה בשעה 12:25.>
